Lifan-Z/Chinese-poetries-txt huggingface dataset:
兼旬哭子鬓成丝，老眼眵昏泪绠縻。玉雪可怜凋并砌，金环无复探邻枝。何堪投杖逢曾子，谁解推天继退之。沧海逝波无返日，觉城南去有逢时。
苗而不秀实天年，亭近千秋瘗祖阡。季札于嬴称达礼，乐天学佛尚成篇。情钟我辈诚难遣，古有东门岂信然。恩重讵堪耘爱草，拟将苦谛问南泉。
绝艺当如郢匠斤，家鸡野鹜漫分群。山阴妙法羲传献，江左名声薄继欣。竞作墨猪无健骨，谁知笔髓贵丰筋。斯言举似秦谿后，三折君须子细分。
海甸寻盟肯遽寒，叵嗔久未竖樯竿。张仪尚有口中舌，贡禹未弹头上冠。处处句奇有神护，行行墨妙似龙盘。阿连知有惊人语，鹤膝因君举似看。
密密修篁入槛寒，君来移取出檐竿。结根久近幽人屋，觧箨宜为壮士冠。曾共马兰同请客，不忧苜蓿但堆盘。从今莫羡萧郎画，风月良宵仔细看。
西风猎猎暮秋天，昏雾淫霖海气连。雨脚如麻云泼墨，禾头生耳稻漂田。庭前槐树惟增叹，阶下决明空可怜。愁绝寒儒思广厦，床床漏屋夜无眠。
不惮诗催白发生，年年梅绽酷留情。寒枝幻出横斜影，旧曲犹堪一再行。越峤云霾春最早，西湖烟水梦尤清。他年相望千山阻，公在銮坡我退耕。
江头骤雨壮滩声，汹涌琮琤乱石鸣。咫尺烟林展图画，二三村落隔阴晴。方贪暍暑逡巡退，坐觉风霜指顾生。试倚篷窗临石壁，哦诗心迹得双清。
江园试觅去年梅，花下遨游得暂陪。脉脉早迎南日至，垂垂先放北枝开。江边墙角添诗兴，月落参横唤梦回。一见清香心已醉，何须更待曲生来。
寻梅试欲向江津，冷蕊商量效小颦。洗雨梳风无那瘦，巡檐索笑为谁春。西湖苦忆微吟老，庾岭偏愁折寄人。知有清诗似何逊，可能嚼蜡对横陈。
伤春渺渺独凝眸，黄耳归时暂放愁。跪得双鱼开尺素，别来一日抵三秋。花前块处怜秦赘，泽畔行吟类楚囚。预约鲤庭归省处，清微风送木兰舟。
溪壑萦纡碍去舟，石门雄峭未曾游。云深飞瀑自成雨，洞辟双扉最上头。紫府丹台疑有路，碧岩红树饱经秋。追怀颜谢当年兴，坐听猿吟和四愁。
昔年把酒共看山，犹冀相从物外闲。零落山邱遽如许，膏肓泉石许谁攀。形神孰与论三住，梦幻全真悟八还。拱柏乔松助萧瑟，独乘明月弄潺湲。
客里光阴又一年，人情真复似怜蚿。家贫尚有春名酒，才拙安能雪命篇。弱柳经霜半凋落，修篁沐雨更便娟。亲交岁晚无书札，常闭柴扉稳昼眠。
月到中秋已壮观，更看飞出海边滩。光连贝阙鲸鲵骇，冷射蓬壶屃赑寒。万顷银涛俱皎洁，一轮金魄尚团栾。当年太白曾观此，宁肯呼为白玉盘。
百雉安危欬唾中，三平狂寇不言功。鲁连解难高千古，回纥投戈见此公。欲上史官传逸事，要观着令独称忠。傥能配食乡人社，宗衮宣城伟绩同。
佳晴游侣赏秾华，免使纶巾雨垫纱。苒苒芳塘遍春草，溶溶流水蘸桃花。闲官尚许亲黄卷，学道安能佩紫霞。多病无心与春竞，窗前静听晚蜂衙。
春草年年愁望匀，鸰原鼎足叹离分。恶诗恨别江南社，驽马惭辞冀北群。细雨催行将食冷，片帆归省待风薰。赠言况得珠玑句，笔陈翩翩妙五云。
陋巷晨炊乐一箪，慕膻逐臭两知难。自甘香积伊蒲馔，宁叹栏干苜蓿盘。禅老竹萌资净供，诗人菜把诮园官。喜参玉版宗风在，何待丛林一击看。
屋头日日闯云山，簿领沉迷肯放闲。一行作吏遽如许，三径就荒那得还。绿阴留与后人憩，丛桂时招好客攀。邂逅清泉与白石，岸巾时得洗衰颜。
东南一尉笑卑栖，小试昆邱并海涯。千里僧包游雁荡，九霄鹏翼跃天池。南昌隠吏真相称，西蜀参谋更好诗。官舍从来同传舍，清规留与后人师。
谢公遗躅閟苍苔，乘兴飞霞得得来。洞锁暮云松偃蹇，江涵白月影徘徊。吾曹趣了痴儿计，萝径难留俗驾回。安得麻姑能送酒，他时藉草共传杯。
元日欢情客里稀，追陪人事强开眉。不知爆竹催年去，但怪屠苏到我迟。梅蘂欲撩东阁兴，宦情终愧北山移。未甘直道犹萧索，詹尹何辞为拂龟。
坐来山气结层阴，解橐迎凉濯暑襟。赖有新诗成独讽，惜无嘉客伴孤斟。绿荷翻雨倾珠碎，翠竹摇风引凤吟。习射更思矍相圃，丽龟试看仆姑金。
五亭四水盛游从，闲客闲行兴每同。暂舍玄真渔隠计，却寻康乐旧诗中。振衣濯足沧浪水，快意迎人舶𩙩风。傥有任公投巨犗，割鲜共饱浙河东。
倦游再闰入都门，喜见隆兴诏令新。功业讵堪铭日观，龙钟空叹倚天津。题诗竹阁逢寒食，修禊兰亭及暮春。我欲扁舟成泛宅，五湖烟月伴渔人。
三年啄腐共吞腥，乍解南冠觐舜廷。新贵论交头漫白，吾曹相遇眼终青。休嗔轻薄纷纷雨，还恨分携落落星。岁晚江湖未归客，蒯缑弹铗不堪听。
西山爽气压城𬮱，携客登高日未晡。稚子已谙撑舴艋，老夫羞更插茱萸。文章不进空黄你，生计无多问木奴。贫病偏愁秋欲雨，异乡白尽遂良须。
登临胜践负幽期，山色溪光日益奇。那得赐茱来北阙，漫从采菊向东篱。升虚楚望犹能赋，振履商讴祇自悲。可是闲居爱重九，尉仙落笔有新诗。
黄耳东来喜可知，鸰原书札慰愁思。艰难莫话平时事，愁绝长吟别后诗。再到空存旧城郭，遗黎重睹汉官仪。故乡枌梓凋零甚，梦寐芜城祇益悲。
忆昨王师北渡江，山东豪杰已争降。衔枚夜雪俄平蔡，斫树明书果死庞。志士裹尸须马革，旧官祭灶熟羊腔。老奸牖下终何幸，远愧睢阳庙食双。
两淮黔首苦飘零，庙算成功再底宁。头斫新都摅宿愤，脐燃郿坞赫王灵。羌人半已投戈拜，父老从观扶杖听。欲勒燕然继隆碣，大书谁纪史编青。
残腊仓皇间道奔，相逢悲喜语还吞。巡檐惨淡梅花月，寿酒淋漓柏叶樽。御敌孤城存即墨，还家聚首似羌村。见几在莒思深戒，只恐黄金注自昏。
多病新年白发生，愧无筹策赞亲征。弯弧空作饿鸱叫，逐兔休嗟走狗烹。凤阁鸾台少知己，天台雁荡恣经行。可怜未遂求田计，空负江湖浪漫名。
丽日祥云覆苑墙，柳丝驰道曲尘黄。山呼万岁迎春仗，花覆千官献玉觞。𫘧駬𥬞云天步远，驺虞节射乐声长。微臣奉引陪鹓鹭，许听箫韶入建章。
苕花如雪忽秋残，翠老溪头几曲山。心逐浮云朝独出，家临清霅暮能还。世情大似醉翁醉，景物偏偷闲客闲。早晚诛茆继三径，招呼明月弄潺湲。
宫殿千门敞禁闱，西湖彩仗小迟徊。竞瞻黄屋宁亲乐，更喜重离捧寿杯。万骑戎装花底散，一声清跸日边来。天街向晚珠帘卷，十里春风待驾回。
小雨廉纤早酿寒，清晨来访道家山。寂寥玉座缨香覆，点缀碧岩枫叶丹。地胜七山星有斗，人疑千岁鹤飞还。闲翻洞简寻真诀，脉望难求发似环。
千载风云佐命期，黑头先冠凤凰池。赤明龙汉升平运，河目龟文柱石姿。谭笑功成调鼎鼐，燮和元化请华夷。拂衣袖手林泉乐，咸仰中兴帝者师。
衮绣貂蝉侍太清，致身将相极儒生。三槐正位岩瞻峻，两镇交兵节制荣。昼锦蚤传留鉴水，召棠重喜蔽龙城。愿将闾里新谣咏，长和滔滔西峡声。
千里全闽按八州，曾闻三相衮衣游。谁知今代甘盘学，宽尽吾皇南顾忧。家给乞浆皆得酒，年丰卖剑有耕牛。诗歌绿竹为公寿，父子应须并相周。
主眷方隆便乞身，共钦勇退解枢钧。湖山胜槩神仙宅，文武崇勋社稷臣。未许赤松陪杖屦，却须黄阁再经纶。苍生指日为霖雨，仄耳宣麻宠数新。
箨龙孤介亦骈阗，不比花蔫与柳眠。雪里顿超千佛地，风来应上四禅天。饱参玉版头头是，秀出芗林个个圆。知我远庖薇蕨少，倒笼登俎共便娟。
学道尤须惜寸阴，漫劳饭袋走丛林。沩山自昔提宗印，闽峤于今绝赏音。得髓得皮无着相，非心非佛见机深。丰干未免成饶舌，月在碧潭空指心。
飚驭临风香霭间，支筇款步访星坛。羽人莫问升真事，古像空瞻玉佩寒。井冽不逢龟曳尾，鼎存犹想汞新干。徘徊遐想来仙骥，皂荚成阴荔子丹。
渺渺汀舟雨满川，楼台烟霭羃愁边。春风邀勒梅都谢，夜雨淋浪柳尚妍。僧钵偶分蒲塞供，佛香时送水沉烟。佳时更拟携筇出，拾翠人归唤渡船。
贞魂纯孝瘗江湄，满目江山故国祠。海贾时来楫迎汝，山君欲下桂为旗。九歌合继湘妃些，千古尘昏幼妇碑。月午潮平波似练，萧萧风竹陇猿悲。
斮骨刳心操凛然，盘根厚地老逾坚。八千椿木应同寿，十五尧蓂莫纪年。辱井已荒伤故国，琼枝无复盗春权。六朝陈迹空余此，阅世真成叹逝川。
尺五天边看颉颃，参辰出处九星霜。未令掌诰吟红药，屡喜嘉言贡皂囊。怀绂寓居欣会弁，监州岁晚客殊方。柱林赖有诗书帅，好共骖鸾上玉堂。
折槛云孙擅后声，暂栖莲幕不谈兵。论诗更欲压竞病，痛饮何须分浊清。东阁梅残萦旅梦，北堂萱茂动归情。重来肯放韶光晚，叱驭加鞭莫计程。
逃暑追凉荫碧萝，清池咫尺阻经过。眼前喜见芬陀利，鼻观重参乾闼婆。绰约汉宫黄傅额，依稀洛浦袜凌波。远公自结庐山社，一笑拈花意若何。
拄颊看山暑顿空，修眉横嶂障晴空。太真姊妹温泉浴，窦氏儿郎丹桂风。古驿荒凉征骑速，里居好事古人同。明年更有秋风便，淡墨联名冠法宫。
去年寒食醉西湖，山色空蒙暮有无。风急落花随步积，雨昏垂柳要人扶。偶携胜友寻泉石，俱有新诗入画图。越绝故人应念我，明年春好会皇都。
安石榴开夏已深，动人绛萼绿成阴。色空喻火宜知戒，伐性如斤莫浪侵。半吐蹙巾传丽曲，同寻双叶寓欢心。老来体物辜诗兴，种种霜颠愧玳簪。
三年待次喜瓜期，别酒春风劝一卮。欲试发硎稽古力，稍从连茹中兴时。徒劳人耳犹州县，可识荆兮复别离。深念对床听夜雨，情怀作恶不成诗。
留都万雉最繁雄，人物风流古所同。玉树玉笙亡国恨，桃根桃叶劫灰空。重新观阙青冥外，依旧山川王气中。好把清吟追太白，龙蟠虎踞美江东。
霸业衣冠事莫论，秦淮潮汐自潺湲。新诗必有江山助，故国应无乔木存。宅施鸡园钟阜远，塔藏鸟爪道林尊。登临怀古情何限，想对三茅忆弟昆。
同来我复似邹游，新咏君应胜杜秋。已饫蒸葫汝南馔，盍为粗粝浣花留。残樽且醉菖蒲酒，去棹聊停杜若洲。不厌村居能少驻，兰香万斛顿销愁。
游丝横路网春晖，落絮飘扬未肯归。绿满郊园梅子熟，昼长庭院燕雏飞。登临供赋山分绣，扶病经时带减围。更向江天买鱼具，轻蓑绝胜芰荷衣。
先子词科蚤擅场，中兴首擢紫微郎。涌泉制册留纶阁，砭世膏肓有皂囊。北斗仰之千古事，泰山所集一毫芒。楹书拂拭增悲恸，追诵龙蛇感卒章。
乘兴扬舲意未穷，俊游真有古人风。朱陈亲契当年少，李郭仙舟此日同。山色远看空翠里，笑声高彻水云中。贤关求士方虚席，得隽行闻冀北空。
郢人比屋庆循良，忽捧丝纶雨露香。骑竹方迎使君马，赐环已趣舍人装。好刊棠杕追嘉颂，应有阳春播乐章。归侍玉皇香案侧，愿将五色补垂裳。
吏隠他年并海漘，倦游悔现宰官身。谁知西子湖边寺，重见东林社里人。堆案楞伽三昧胜，谈经优钵一花新。老来无复论诗乐，政欲相从寂寞滨。
诗名翰墨独兼全，海上从游十许年。进退两忘中有德，律禅不碍任随缘。岫云又作无心出，桃坞何劳一笑妍。好把经行写新咏，他时寄我小山篇。
上人辍讲卧禅庵，万论千经思尽覃。未与释迦分半座，只应弥勒且同龛。兔瓯泼乳清尘虑，麈柄挥犀发妙谈。我亦乘闲聊问道，安能遗世学瞿昙。
二老相从寂寞滨，往来藜杖特情亲。白头庐阜闲司马，杜口毗耶彼上人。知见普薰金斗域，伽陀语别霅溪濒。红梅已露西来意，要看全提祖令新。
莲社谈经阅几年，住山活计尽随缘。衔花百鸟未忘物，露地白牛谁着鞭。得计深居餐老柏，勿疑古涧与寒泉。他时要伴芸庵隠，竿木逢场不离禅。
思溪渺渺泛兰舟，檥棹临津得自留。莲社不知三伏热，竹林独占一庭秋。蒲葵喜接高人语，茗碗能消旅客愁。所恨尘缘驱逐去，漫留名姓记曾游。
栴檀林下老支郎，偶泛溪边般若航。斋钵分抟香积饭，午窗对卧净名床。云山宴坐千春木，尘境难留三宿桑。欲吉他年莲社友，空门气味觉优长。
又扶残醉渡溪桥，饮散南园夜寂寥。炬火照山疑犯斗，松风动地欲平潮。观河自叹尘容老，就日那能鬓雪消。煨芋拥𬬻谈妙道，阶梯佛祖直须超。
独泛沧浪一钓舟，未偿寻壑与经邱。霜清叵怯吴江冷，酒贱难从越女留。游鹿台荒人既往，采香迳远宿须投。客游空羡齐云胜，辜负韦黄诗酒州。
出郭寻幽兴自长，丛林梅子未全黄。问禅欲契风幡话，宴坐聊参知见香。触念未通成系橛，安心无法是还乡。却怜石岊送迎处，潮落潮生有底忙。
风罥游丝百尺长，蜂房酿蜜露微黄。翠榕一半委陈叶，紫柰十分留暗香。卢橘带酸归老圃，侧生未熟去闽乡。浮云出岫初无恋，静看卷舒何太忙。
岁首相逢四序迁，风饕雪虐忽凋年。少而慕蔺心何壮，老矣依刘谁复怜。邂逅难陪十日饮，分携却上五湖船。雪梅可折还相送，目断离云思黯然。
帝胄英英秀本支，名驹千里众难睎。驰声小选衣冠地，振职中台政事机。礼乐光华持节宠，纶恩献纳赐环归。朝廷俊杰如公少，准拟重来伴紫微。
宰士雍容望最优，便期簪笔侍凝旒。暂劳省户弥纶手，稍缓关中馈饷忧。寓直文谟高内阁，褰帷仁政被南州。龙蟠虎踞登临胜，天险防边得细筹。
去年此夜对芳樽，今日栖栖叹失群。茅屋只余灯伴我，酒炉应有月寻君。愁将从事青州去，风共禅师白足分。料想紫梅溪上客，也应回首一看云。
中兴岳牧任词人，分虎初班楚泽春。四纪才名文价重，一麾江海玺书新。眷深丹扆虚前席，祖意黄梅试问津。报政宁需外庸讫，遄归清禁掌丝纶。
老来百事与心违，节物殊非少壮时。细葛宫中曾被赐，杨梅粽里未容窥。浪求医国三年艾，空吊沉湘五色丝。萧寺更同摩诘病，玉堂帖子要新诗。
辍自鹓行第一流，笑谭幕府卧青油。兰亭陈迹犹堪赋，禹穴奇书尚可求。丞相开藩多暇日，省郎为介借前筹。独怜无用沟中断，深羡千岩万壑游。
凤纪千龄遇圣君，扶持宗社不无人。欣闻东鲁真儒相，本是中兴旧学臣。玉燕投怀文冠世，天麟呈瑞寿嘉辰。中书更倍汾阳考，宰枋重归转大钧。
壶山和气俪神崧，间世钟贤应尹躬。小试经纶安鼎鼐，更恢韬略靖华戎。力陈致主千秋鉴，梦协遐年八十公。不用安期觅瓜枣，蓬莱清浅照方瞳。
蝉冕金貂侍帝廷，格天勋业不谭兵。曾闻杨绾无荣利，果见周公致太平。昼锦归来安绿野，宣麻重起系苍生。民歌有衮岩瞻切，要使舆图复两京。
两两台符逼斗魁，就盈弥月早春回。细斟静治曹参酒，重放和羹傅说梅。山立时行锡难老，鸾停鹄峙喜多才。千钟未足为公寿，尽挹沧江入寿杯。
衮绣于蕃镇九仙，香凝森戟霭非烟。愿同吉甫倾申伯，请继东坡寿乐全。铜狄摩挲五百岁，蟠桃花实一千年。蚤窥东阁观奇士，再入陶镕岂偶然。
我李柯条世有人，如兄器业自超伦。岂容被褐常怀宝，好上烟霄早致身。天气未佳欲寒食，朝廷有道政青春。观光勿作迟迟去，桂玉何劳叹楚薪。
昏昏海气助朝寒，风雨萧萧尽日间。室似陈蕃尘不扫，门如陶令昼常关。惟凭茗碗消磨睡，更把诗筒断送闲。悄悄绝无车马至，方知颜巷似深山。
罨画溪山杳霭中，为寻遗事访禅宫。回嵓故迹依然在，渭水非熊恍似空。绿薜侵衣余手泽，遗榴辉壁想仙风。溪边东老家何处，尚有孙礽话乃翁。
阡陌经行早布春，承明天语耳亲闻。诗情本自凌康乐，墨妙何劳法右军。雪后西岑山竞秀，潮来孤屿浪中分。萱堂扁榜名仁寿，雁序娱亲羡使君。
绕郭荷花泛画船，枯池忽见叶田田。艰生颇似石间柏，罕喻真成陆地莲。要看露香明菡萏，不辞汲水弄漪涟。况逢小雨临清晓，已见琼珠碎又圆。
凉入千岩趣更幽，广寒月府恍神游。断崖流水韵清古，冷雨凄风声凛秋。要补离骚衙宋玉，岂期仙袂挹浮邱。却思胜集湖边寺，搴取芳枝镇日留。
老槐巨竹俨墙阴，斯立诗情冠古今。连理并柯真创见，澡身浴德信同心。蝉吟永夜传清韵，鹤唳中宵和好音。不日除书下丹禁，瑞图频展锦窠深。
元晏先生病久妨，经旬未省下禅床。瞿昙善说空华喻，张湛新传损读方。对客不须分眼白，爱官宁复羡腰黄。会逢妙解金篦术，渐恐封疆限醉乡。
满院秋英独傲霜，恨无醇酒变春江。门前催取麻姑榼，席上惊倾道士缸。学蹈丘轲难合俗，诗如曹郐不成邦。埋藏自比丰城剑，射斗难占紫气双。
缄题千里候寒暄，怅恨郊荆独我班。目断樯乌五两远，书凭河鲤一双还。金陵风月供吟啸，钟阜烟萝想纵攀。尽把锦囊新咏句，小胥抄寄勿令悭。
别日江梅半透春，梨花开后独愁人。欲将芳草萋萋恨，寄向沧江六六鳞。两处吟当看雪夜，数篇抄值落花晨。未输谢客池塘梦，千里赓酬句要新。
故人为别又经年，几度临风思黯然。赤县暂陪珠履客，青衫空负小山篇。壮时之武无能用，老矣扬雄只守玄。何日西湖追旧约，淡烟踈雨泛湖船。
论交肺腑独深知，手札勤渠慰我思。郭泰垫巾频念旧，休文减带最能诗。常怀胜集无三友，坐想高谈彼一时。明月扁舟过苕霅，苹汀重理钓鱼丝。
春残逆旅赋归欤，桂玉囊空欲趁虚。懒效梁鸿五噫曲，未逢黄石一编书。刺漫屡簉门行马，志拙宁堪鼎拄车。数𤱔荒田临霅水，好披龙具去携锄。
醉别壶中太乙天，寥寥云海已经年。倦游复索长安米，壮志宁求负郭田。一岁九迁看布武，千岩万壑莫留连。同时僚旧重相遇，幸有蓬瀛列二仙。
一纸平安附驿筒，打门三印启斜封。谗言勿辩萋兮菲，旧隠犹存菊与松。岂有文章传李汉，当今人物少南容。扁舟远践龙池约，共听潺湲绕碧峰。
栖栖异县叹飘蓬，暂释牢愁颂酒功。失马忽悲居塞上，卧龙有待起隆中。匪躬直道宁忧辱，巧舌如簧固易穷。况有知音居鼎铉，岂随笠泽著书丛。
五色徒夸补衮工，百年痴作蠹书虫。尘缨黧貌惭衰相，窾木号风逼岁穷。酌酒漫为蛇画足，覆蕉今悟鹿成空。江村且索梅花笑，独有幽人影伴红。
隠居慵出人嫌癖，乐静安闲祇自怜。窗眼白驹催短晷，案头黄卷遣长年。南枝春信应先透，北陆寒凝势更坚。地下一阳何日复，千林枯木已欣然。
至后阳和已发生，野梅官柳动诗情。偶为寻壑经邱计，故作穿云渡水行。近郭好山皆可隠，隔林踈磬有余清。他时粗免微官缚，归去深谋谷口耕。
小池绿浄数游鱼，高柳蝉嘶暑气虚。露脸清真双菡萏，风标闲雅一舂锄。囊中时晒君臣药，肘后新抄和扁书。只此便为安稳处，何须林下与山居。
兔葵摇曳雨蒙蒙，尚有夭桃出旧丛。轻簿不禁三月浪，飘零常恨五更风。燕泥乱啄粘香蕊，渔艇犹疑趁落红。惆怅眼前兴废事，灵云今已悟真空。
欲趁江头送客风，蹇骡难强逐骄骢。漫夸历块过燕市，自笑乘船似越侬。从此上车惭著作，肯令折臂老新丰。钓车鱼具平生乐，得失真宜付塞翁。
瓢饮今希陋巷颜，忽闻佳客款柴关。风生荷芰青苹末，诗寄烟波叠翠间。伏枥常怀千里志，在原相望几人闲。新𥬠红友明朝熟，肯放扁舟取次还。
霜天寥落雁行孤，九日还能行乐无。料想山风吹醉帽，也应溪女解携壶。赏心乐事今难偶，弟劝兄酬叹莫俱。篱下黄花应笑我，独哦短韵看茱萸。
十驿征涂雪塞川，玉溪乍到意醒然。家声盍继舍人样，台治遥分刺史天。感慨壮游词绚锦，笑谈登最地流钱。邦侯傥记论交旧，应有新诗寄日边。
皇树擅芳传楚颂，厥包锡贡纪荆扬。逾淮易质从为枳，书尾重题未降霜。四老何须隠商岭，千奴谁为种龙阳。遥怜陆绩怀嘉实，归奉慈颜满袖香。
春归鶑老禁无音，天为红芳着意深。姝色自应倾一国，多情向惜费千金。如迎如舞缘风拆，不淡不深愁雨侵。宜与花王为辅佐，欲传彩笔继高吟。
国香沦落在天涯，常畏人知使护遮。雅韵曾翻西掖砌，佳名宜亚子亭花。野僧好事勤栽植，北客思乡倍叹嗟。安得花前还醉倒，可怜不属五侯家。
禁籞芳菲岁又新，两宫行乐及良辰。双瞻黄伞天回笑，并御花骢雨洒尘。汉殿捧卮称万寿，葛天张乐和千人。欢声试采康衢咏，帝力熙熙物自春。
郊禋飨帝就圜丘，诚格苍穹灵既留。夜陟紫坛飚驭下，天临黄道矞云浮。槐林双阙恩方涣，禾黍三登岁有秋。幸睹赓歌千载遇，惭无银笔赞洪猷。
圣代弥文考九丘，寅威郊见故迟留。黄琮苍玉神娭燕，月璧星珠瑞应浮。礼洽汉山呼万岁，事殊唐鉴献千秋。侍臣谁荐扬雄赋，岂使甘泉播令猷。
从龙浴日仰光辉，万里鲸涛扈六飞。晋国曾闻四蛇宇，周家亲睹一戎衣。东巡王气随天仗，西狩麟经在紫微。江海孤臣孝忠志，大恩未报重歔欷。
柳眼青葱桃萼红，东皇试手放春功。峰峦矗矗孤云耸，涧壑涓涓细水通。出谷抗尘身已去，登高能赋思无穷。驱车更过幽居寺，暂听猿吟杳霭中。
拂面和风喜及辰，宫幡未赐岸乌巾。冰消水泺箫韶韵，雪过湖漘茝若春。诗律自怜心尚在，宦情难与世趋新。从兹排比寻芳计，况是湖山旧主人。
天街倦踏软红尘，喜见宫梅漏泄春。千叶剪琼多态度，九英照日倍精神。香清暗馥维摩榻，韵胜全疑姑射人。好是孤山临水看，广平能与赋清新。
去年行遍浙东山，越绝重来岂偶然。秦望云深萦客恨，镜湖月白结诗缘。鹧鸪处处啼篁竹，舴艋家家泛钓船。行役自应多感慨，故山如许好风烟。
西陵渡口望吴山，独策羸骖兴惘然。竹树幽深皆可老，江山信美祇随缘。知章得请千秋观，太白狂歌一酒船。更拟迟留探禹穴，梅梁风雨暗云烟。
十年沧海惯骑𬳮，秋入垂虹豁眼明。云气蓬莱底难到，洞天林屋没多程。渔歌三唱客愁破，雁字一行秋影横。他日若能追鲁望，钓车鱼具送余生。
宗衮英名压搢绅，传家济美不无人。采诗于𫇭承亲擢，乐职中和著牧民。凤入颍川宜卜相，梅开东阁趁班春。九重侧席求奇士，尺一行颁觐紫宸。
曾酌孤山园里梅，至今魂梦忆花开。纤腰冷逼江烟瘦，素脸全疑晓雪催。南国相逢心恅愺，西湖遥想月徘徊。惜无妙语酬佳丽，赖有诗仙凤阙来。
软红尘土没东华，未若为农乐叵涯。耕陇一犁欣已足，生春六夜喜非赊。顿回茧馆柔桑绿，渐落峒山细麦花。惟觉空阶听更爽，斋居无睡转河车。
旱意初忧病圃场，霈然甘泽起羸尪。穹苍既格由孚信，德教从来本抑强。再熟言观竞藨衮，千仓行见咏丰穰。帝虚左揆思良弼，霖雨重期泽万方。
至日天涯感慨同，曾陪鸳鹭大明宫。催班别殿春雷绕，驻辇蓬莱晓日红。耸听鸣鞘驰魏阙，欢传放仗醉新丰。谁知独木荒村里，扇影炉烟入梦中。
话别都门岁再除，归田犹复带经锄。春朝结佩同迎驾，夜雪寒窗并直庐。东阁何堪薛宣吏，长安久绝子公书。故人江上新开府，一笑樽前气少舒。
溪头飞絮白毡铺，五马班春计不踈。泛宅浮家行乐胜，浪花云叶赋诗余。竞传画戟凝香什，莫望高轩织翠裾。碧落承明公厌直，水晶宫阙更谁如。
异乡节物又清明，懒复追游年少行。愁惨松楸十年泪，雨昏花絮数声鶑。高红远绿俱无那，客恨春风两不平。强课新诗作寒食，不堪重忆故园饧。
缥缈风烟岛屿孤，朱楼丹阁欲凌虚。浩然逸兴成陈迹，康乐清吟足起予。鳌顶蓬莱无雁塔，龙宫蠖濩拥宸居。平生李杜空遐想，我欲投竿学钓鱼。
能安寂寞兴何长，自觉无机称坐忘。一溉成功心尚在，五禽为戏学无方。病来乍怯衣裳袷，秋至新尝橘柚香。欲识道人真静处，南华一卷是医王。
口伐奇谋詟可汗，归来犹著侍臣冠。燧林草色供诗思，凤沼春波滟笔端。谁谓玉堂真学士，暂临桂管小长安。元戎十乘无遄迈，上阁宣麻句已团。
簪橐明光备武文，玉麟暂剖别尧云。朝中礼乐谋元帅，天下英雄有使君。陋矣齐丘当十万，鄙哉诸葛视三分。公归岂作东征远，彝鼎将书第一勋。
卷雪楼前万里江，乱峰卓列森旗枪。上有甘公古祠宇，节制洪流掌风雨。甘公一去逾千年，至今忠义犹凛然。我来再拜揽尘迹，斜阳白鸟横苍烟。
病枕经年卧沃洲，满庭枫叶又吟秋。书来如见旧人面，读了还添尘世愁。忧国至今遗白发，穷经空自愧前修。武夷休作相思梦，我已甘心老此丘。
暇日寻幽入洞霄，攀萝扪石自忘劳。地环九锁仙都閟，山倚一峰天柱高。夜静仙人吹凤笛，月明帝子下雪旄。佩环寂寂中庭晓，时有胎禽唳九皋。
相君事业慕皋夔，被遇王家泰定时。曾向云窗研汉简，故应画栋产灵芝。文镵金石流芳在，像托丹青亘世垂。盛烈丰功难具述，烂然国史著猷为。
岩静尘埃了不侵，公闲出郭喜登临。云山兀兀自朝暮，江水茫茫无古今。鸥鹭翩翩明远目，渔樵歌唱动归心。绿杨红杏春风里，谁与幽人共赏音。
革去颓风靳选抡，翕然公论一时伸。棘围共试三千士，海郡联飞二十人。竞说马群空冀野，好看鲲化上云津。从来自有湖平谶，由此公卿稳致身。
乐作疑游太古庭，韩门今喜见诸生。千间厦敞摅雄思，万里桥成助去程。玉醑杯深乡意重，银蟾宫近客身轻。前贤已有惊人举，更听胪传第一声。
天姿国艳灿芳柯，相亚红黄诧绮罗。高拟营邱名冠绝，未饶伊洛品繁多。敢邀使座开青眼，为叹英华坠绿莎。亭馆主人芹意重，数枝折贡庆清和。
賸借红尘一日闲，有劳妙语彻幽关。岂知隠几如南郭，也愧移文向北山。有意清风怜我住，无心孤月伴君还。三茅若问今消息，为报逍遥天地间。
满江风雨酿清愁，坐啸烟波一叶舟。目送飞花千里去，身随空碧一鸥浮。兜罗世界成游戏，款乃声中自唱酬。试问剡溪回棹客，可能乘兴上南楼。
风雨连朝忽转晴，天还着意作清明。簿书共了公家事，尊酒聊酬我辈情。花却余寒红尚瘦，柳融初日黛犹轻。一年春事才如许，又作明朝祓禊行。
郭外湘江清彻底，江头石壁新如洗。呼舟斜日度空明，脱帽中流照清泚。一声款乃忽心惊，曾与渔郎有旧盟。日暮征车犹未已，鬓毛如此欲何营。
儿时只愿春长早，老去始知春要老。人老高低事事谙，春深远近家家好。鶑来燕去总关天，絮起萍浮俱合道。浪将开落恼闲心，却恨少年何草草。
冉冉飞来红杏雨，又到去年花落处。花今落惯已如常，莫怪春归春不语。却思天女染春时，弄粉调朱傅绿枝。只见插花人似锦，谁知当日手如龟。
纷华战罢凯歌旋，弦诵声中一莞然。理义足时心有味，友朋深处泽无边。沂雩绿水春风里，江汉清秋暠日前。千五百年时习趣，祝君无倦到华颠。
欲敛未敛云溶溶，似见未见山眬眬。人家远近半衡宇，草树高低深佛宫。西峰定有一罅日，东岭岂无千丈虹。俗人不识莫与道，总在空蒙苍莽中。
听说江湖万里身，十年流转狎波神。乡心只羡秋鹰急，世味如何腊蚁醇。耳识吴音疑故旧，眼看南士觉尖新。袖中诗句清如许，何啻他乡见似人。
黄花和露作深秋，志士临风惜壮猷。靡靡道途空接淅，摇摇心事剧悬旒。儿时种木今盈抱，老去还家莫漫游。侧耳乡书上霄汉，圣朝宾贡似成周。
鱼釜鹑衣救叔寒，牺樽羊饩度姑山。瑞花一夜围青嶂，扶叶平明射白间。遍雨麦田知地瘠，怕冰戍土谢天悭。威棱迥出金汤外，十万边兵已北还。
龙胡九锸闭玄扉，虎落千年护翠微。永阜凄凉成永夜，重华萧瑟见重闱。云迷八表俱愁思，雪满千山尽素衣。更踏深泥南内去，紫宸殿下进名归。
书生赋分合清愁，官与休辰不自休。特地忍寒开省署，谁家见雪似瀛洲。白银殿阁云中看，素李园林月下游。说与南湖张秘阁，速来同直道山头。
金鱼玉带相公孙，不受膏粱贵气吞。忽唤寒儒共汤餠，翻疑晚饭过山村。旧闻鹅鸭高飞尽，却恐神仙大药存。一夜梦魂秋坂里，白花朱秆映柴门。
调笑何郎莫漫嫌，一杯为洗太官膻。品题今自东湖始，汤沐新封羹颉边。短制牙筹防易断，半和麰粉借微坚。山鸡隽永堪司荐，岂是从来野性便。
我虽未识诚斋面，道得诚斋句里心。醉语梦书辞总巧，生擒活捉力都任。雄吞诗界前无古，新创文机独有今。肯为小山题短纸，自家元爱晚唐吟。
先生炼句本无奇，信笔闲题总是诗。或似村歌闻野店，又如神笔降丛祠。大篇写处谁能改，好句忘来亦不追。唤作吟哦君自误，是侬襄郢纵谈时。
自古崔卢族望荣，至今王谢好家声。子孙一一过人远，文字篇篇翻水成。异县相逢俱似旧，新诗传示总能清。凭将恶语同收取，杜集他年着我名。
华黍诗亡更自珍，银杯羽化未须嗔。不然雷电将天上，或者浮沉自水滨。郑老本无毡可守，虎头政恐画能神。苦心只道无人爱，何物偷儿却可人。
穷冬一雪系农心，吁佛祈仙望已深。逾月亢晴生暑瘴，连朝霏雾作春阴。夜窗且喜风兼雨，晓瓦才看粉共银。可是江妃悭笑粲，都能无意管呻吟。
幸自封姨不敢嗔，放教月姊伴游人。不知滕六来何许，忽与天官竞此辰。莲焰扑残惟种李，金波卷尽只铺银。玉皇应是怜尧父，不做元宵已四春。
减却濠沟厚却城，散如丝忽聚如京。夜兼风势千江立，晓借林花万象荣。恃我柴门高卧稳，敌君竹阁醉吟清。长歌慷慨摇冰柱，至乐衔心未易名。
燮调曾转九重天，偃息何难十国连。坐遣朝云将朔雪，一清瘴雨与蛮烟。丰年预见宽心曲，俭俗能忘念目前。更想朝来穷巷里，闭门高卧有遗贤。
披山临水结层城，髣髴当年霸主情。鱼满松江船似栉，田连震泽稻如京。巍巍二老辞周箓，碌碌诸孙竞晋盟。可但馆娃能败国，阿员三世只谈兵。
夷甫风姿满坐倾，濬冲电目照人明。更拈秋水长天句，来映清霜十月晴。援笔而成祢处士，摇毫不尽崔廷评。若容跛鳖追高步，勿恤驱尘小作程。
南州高士到湘州，山鬼湘娥暮暮愁。行世头颅浑欲老，驾天胸次未经酬。搜残风月三千界，吟破江湖九十洲。谁报玉皇香案道，早将关放石渠休。
信口粗吟信手书，苍黄未到隠君庐。伻来已有诗相逼，我亦谁令子亦如。写出崩腾来浩荡，看成飞舞带纡余。老夫赖有儿时狯，因索先偿得少徐。
案头拥被映残书，溪上何人访敝庐。凤沼诗仙王二十，兔园赋客马相如。玉龙百万推敲里，月界三千锻炼余。合侍金舆和黄竹，一官何事尚徐徐。
初惊簌簌响虫书，稍觉霏霏入草庐。直是谢娘工说似，未腾欧叟不言如。相投最惜衣裾片，恋别尤怜瓦缝余。谁见道山新霁后，嫩寒微峭日光徐。
乘兴能临褚令书，无人知是戴公庐。映窗寒雪天相借，嗜古高情我不如。贞观风流沦没后，凌烟名字断残余。李侯用意青云外，肯与时人较疾徐。
万乘回辕入未央，六花迎驾舞康庄。都人失喜瞻天仗，旱俗相呼候岁穰。百局桥山方暴露，两宫长信正凄凉。去年群玉题诗处，独倚栏杆泪几行。
晦翁一别遂千秋，跨鹿乘云何处游。人随流水去不返，名与好山空自留。峰峦戢戢田园浄，藤刺深深磴道幽。宝匣尘生弦索断，遗音重抚泪双流。
不识书楼梦已登，幽人应在最高层。网罗歆向群言目，搜搅谈迁万古膺。河汉西流清露重，玉霄东望紫烟凝。夜深谁见凭栏处，天作长编月作灯。
又拖筇杖过垂虹，粉柱丹梁五十洪。云气深深笼薄日，波声浩浩鼓长风。客船破胆经塘石，渔艇轻生逐钓筒。欲访三高无处问，悠悠千古见冥鸿。
生憎词客并诗客，只解悲秋不爱秋。玉作花肌娇不柰，金妆宝靥笑无休。桂香夜夜薰罗袖，蕣彩朝朝艳醉眸。脱尽画桥千尺柳，舞腰如束更风流。
诚斋四海一先生，诗满江湖以字行。正法亲传谁得钵，异闻独立子趋庭。未能暇日询三得，枉作经年共一城。眼底不知离别苦，前途相望似晨星。
书生岁晚亦无余，朝作新诗暮看书。书为送人知免矣，诗仍随子独何欤。栏凭罨画山光晓，船刺湘罗日影初。可是爱忙偏觅句，个中无计得逃渠。
西坡仙去漪岚在，重到堂中廿二年。依旧庐山当左阖，新添濠水注前川。浑无障碍千峰处，长有澄鲜万顷天。但得此心如此地，不妨朝暮与周旋。
诛茅一亩竹三椽，绕舍畦蔬满屋荃。掷廪峰前新庙令，勘书台上老儒仙。西山草木归吟藁，东汇烟云入瓮天。合与平庵管风月，便称行守莫称权。
已生野外更篱根，仍与蚩氓补断垣。博士低头乘虏障，王姬掩面嫁乌孙。风枝雨叶无生意，粉面朱唇有泪痕。说与调羹吹律事，老农那信腐儒言。
早禾登架晚禾青，雨后官塘处处平。山马未明行木彴，水牛亭午卧深坑。人家总在林间住，生计惟凭陇上耕。青嶂夹田田夹涧，翠围屏里万竽笙。
玉台山里未能归，满世间人总可疑。道士但行安稳处，先生应蔑刺讥词。重来晓日芳洲上，却忆经年痛饮时。未必蓬山陈少监，今朝闲暇得相思。
竹间寒日浄晖晖，竹外空冈草木衰。东晋旧城惟月在，南唐凉殿有风知。人来野寺寻遗迹，僧指苍烟说故时。试问春花秋叶句，何如玉树后庭诗。
手把东溪处士书，欹眠湖上小僧庐。生憎人作侍臣看，自喜身今客子如。去国祗堪千古重，看囊那得一钱余。二年两过刘郎洑，应为家林又少除。
璧辉河彩绚宸章，鼎饪需云盛国光。自昔祖宗崇礼遇，至今英俊入言扬。明良旧咏回千古，槀饫新书侈万方。神禹克艰心未已，更思忠节赞时康。
步步青山拥碧溪，村村麦陇入桑畦。路将好景匆匆过，轿避柔柯故故低。风饵雨纨香有思，带罗簪玉浄无泥。如今始悟严夫子，不把渔竿换介圭。
两崖左右蜜房穿，一水中间蚁线旋。蹙起浪涡知有石，荡开云影倒窥天。当洪没没青螺暗，过漱霏霏白琲圆。我欲濯缨渠濯足，一生输与钓鱼船。
胡床却坐对澄江，一点无风镜面光。帆过生绡多少幅，书成斜雁两三行。白沙翠竹却却净，古岸新堤曲曲长。唤作渔郎无一事，烟中艇子许匆忙。
跋马南城吊楚王，寂寥迁国岁年长。故宫白道埋春草，小市青旗挂夕阳。时有野鸡吞堕珥，更无遗像镇祠堂。祗应平路桥边水，曾照当时后苑妆。
我行熊绎故王都，十里南墙俯赤湖。想见当时宁有晋，那知此地更逃吴。宫门自昔通城北，墓碣多年立路隅。欲仗青烟询白鸟，背人飞去不容呼。
向来定远太平平，自殿银袍五百英。觜距不堪夸试席，齿牙无复近乡评。重探虎穴颜何厚，忽见稽山眼暂明。赖有东阳老居士，相逢一笑又诗成。
下帘读易沈君平，老向人间识世英。戏把年龄聊复问，从来富贵不须评。联翩诗笔粗豪甚，矍铄精神顾盼明。我欲求田古松邑，君言此计几时成。
伯鸾长啸出东都，来卜龙邱二亩居。千岁仍昆作英语，五噫文采尚周余。胸中万卷未得力，堂下一言谁识渠。我亦微官方冷甚，恨无燕玉可相嘘。
方丈山中太史公，二年湖海困飘蓬。黄天荡里逢惊浪，百里荒前阻逆风。已到乡闾犹梦魇，每闻车马便心忪。客来但道先生病，自教譍门两秃童。
法官蒇事三灵格，山国休工万宝成。虏使此时心暂展，丽谯高处眼增明。搴帷正在煎萸俗，缀席何妨伴菊倾。此会明年公莫问，赐来应有一枝荣。
小筑南台倚北亭，一方荆玉可云屏。峡中暮雨尝疏月，秋后天河始见星。初与羿妃为此会，自开夔子几千龄。我虽不饮心先醉，坐汲寒光当渌醹。
君如快马捷先鸣，上便追风不计程。杨监西江推格律，陆郎东海服才情。栽培花木心无事，弹压湖山句有声。如许清名刚不惜，苦来蛮角建愁城。
朱公自有五湖天，介子何须九县田。无限东风原上泪，尽输西子月中船。梨花自怯嫦娥白，秋影终随永夜偏。江海归来无赐火，幸分光彩到愁边。
青天碧海桂光流，已是人间万古愁。野阔江深那向楚，霜深露冷更逢秋。此时此地俱清绝，无酒无诗得索休。太守尚嫌高兴少，卷云飞雨架层楼。
去年风雨暗元宵，今岁悬知月色饶。突兀一灯离海峤，苍茫万点赴星桥。足声殷地仍车马，人语喧天更鼓箫。定是封夷畏娥婺，断无轻吹一丝摇。
身闲最怕俗间忙，夜短仍妨睡思长。戍柝传更催曲枕，领舆将梦踏黄塘。湿云裹月江天白，小雨蒸春草树香。却到城门听画角，倚空楼堞正苍苍。
玉观金桥无限诗，楚臣汉女不胜悲。如今荡荡平平矣，却合融融泄泄之。八陛加恩须大册，三朝修史待宏规。回头莫忘巴陵酒，病渴多年少一卮。
忆侍先皇二紫宸，殿头亲见锁厅人。画帘宫烛程书了，黄牒青袍拜赐频。万使回朝天亦老，十年旅食梦如新。当时学士今头白，却送郎君作近臣。
此别迢迢更莫言，向来一别已茫然。自从内使兰亭岁，直到东坡赤壁年。吴下故人如见问，楚中狂士不须怜。欲知病后食何药，三百篇和上下篇。
去年话别春风前，今年相见菊花边。忽然来说二年梦，偶尔亦是三生缘。弟兄金玉吾所敬，肌肤冰雪人可怜。四海难逢一樽酒，逸群那更有吴髯。
龙蟠凤举玉霄傍，肯为南公下石梁。人识子文新政事，家传宋玉旧文章。断无横吏惊庞俗，时有书生近燕堂。二客风流俱令上，独惭歌市接舆狂。
霏霏寒露湿樯竿，耿耿明星动玉湾。夜久暗尘无一点，心闲远念忽相关。天街月色中秋近，海岸涛头数日间。正是钱塘好时节，只愁风雨自阑珊。
素娥行处与谁同，玉斧修成几许功。空里若安丹桂木，云中应有白银宫。蟾行万里惟三足，兔满千山望一雄。海阔天宽无处问，看渠朝暮自西东。
四寸红牙一幄筹，万山牛马去如流。天西日落长安近，塞外云开滴博收。草奏隃麋宫墨重，谈兵鸡舌宝香浮。都将湖海元龙气，压倒文饶百尺楼。
四万黄金六出奇，家藏犬豹虎龙机。古传财赏军能壮，今见樵苏士不饥。借得留侯千里箸，扫平冒顿五方围。归朝不肯谈前事，问谷和钱却道非。
寺前蔬圃是台城，寺后寒泉入柳营。玉甃多年无旧物，银瓶终日有哀声。游童走卒争嗤点，弱水贪泉共姓名。不似冶城三尺土，钟山回首让峥嵘。
高祖当年起雍荆，山川千古尚钟情。林中佛寺君王冢，湖上仙宫太子茔。已见世诚宵斫柱，又闻阿铣晓扬旌。生儿若似江陵上，肯负渠家老骑兵。
流光冉冉道无闻，短发萧萧雪见侵。衰矣久无天下志，行乎聊慰老人心。功名随世吾何感，道德康时力未任。安得万牛呼古柏，武夷山下白云深。
沙随程子九州闻，独拥经纶谢世纷。传业只今惟董祀，爱人于古似鄱君。活民鸿宝方书备，寿国灵枢脉络纷。欲服上医何物是，他时种杏满青云。
步入荒林问习家，江吞古岸入平沙。枯池旧岁犹生藕，病柳新年尚著芽。草上醉人眠未醒，桑间游女笑相遮。东风倦客生情性，伫立残阳看落花。
已作西湖烂漫游，北山兰若更深幽。骅骝蹀躞青林下，舴艋夷犹古渡头。花满杨坡桃不语，声喧阴壑水争投。可怜不共林宗泛，只有新诗许载酬。
诗兴春来似水翻，更添孤艇入云间。中心白阁苏堤路，两岸南屏西竺山。一日晴明输子往，半年风雨被渠悭。欹眠窈窕冲融里，月白烟青未忍还。
一春官府倦樊笼，飞堕浮岚紫翠中。云外凭栏临过鸟，石间披闸看奔洪。东风茭荡关心绿，落日桃谿尽意红。更踏苏堤湖面去，玉霄光里跨晴虹。
懒龙入户养慷枝，罢听风雷却听诗。头角不争云雨会，精神如畏雪霜欺。莫教画手流传去，生怕时人取次知。此腹可怜终不负，琅玕朝暮为君披。
春来长是雨相禁，春事能消几日阴。一夜小桃红削迹，明朝芳草绿惊心。墙沟㶁㶁忙如箭，檐瓦潇潇怨似吟。前日东亭看花处，不知尊在与沙沈。
浩浩阴风彻屋号，霏霏寒雨一天毛。撼醒花柳经年眼，润透郊原百尺膏。鼓舞孰知神物妙，沾濡方表化工劳。游人只见春能好，香满园林绿满壕。
千年故国阳春地，今日王孙尚姓熊。坐上堂堂皆此客，云间衮衮看诸公。题诗小苑春风里，把酒夕阳烟雨中。莫恨来迟桃李过，绿襕衫色正葱葱。
篮舆欲上不堪羞，古陌初穷未是愁。客子天寒依道路，书生岁晚学伊优。烟中绿树时招手，风里黄芦只点头。短日鲜鲜还有意，为人朝暮暖驼裘。
波间来往愿莘其，林下归飞乐鸒斯。罗致军门虽有礼，捉将官里便无诗。齐瓜有日君方往，舜牧无人我亦咨。西望雪山三百驿，何因杯酒得同持。
舍前江路接征廛，舍后湖光浄渺然。不许红尘穿港入，独携黄你过桥眠。禽鱼上下诗三百，风雨阴晴易二篇。定有真人泛莲叶，夜深吹杖听芸编。
沙溪东畔小沙溪，凿石临流唤客题。水欲环洲流故曲，山来拥市势全低。车声轧轧机中纬，榔响丁丁阵上鼙。出处不齐均有役，两轮天上亦东西。
彩旗丹柱倚春风，寒日清明罢绣工。千仞骊珠翻锦带，五纹蛛网丽晴空。百年日月跳丸里，一掷功名唾手中。漠北将军贪蹋踘，岂知兵法在吴宫。
文阵枞枞劔戟丛，唤回习气老臧宫。分明天上三题草，消尽人间一世雄。圣处门庭开荡荡，春来风景乐融融。何年一解隋唐梏，展放诸生阙里中。
此生湖海惯漂浮，黄鹤垂虹已倦游。七载云门穿布袜，今年严濑著羊裘。戴溪亭外天台路，扬子江头滟滪舟。欲跨祁连窥瀚海，只今谁是冠军侯。
小立江风见蜀船，绣旗朱幔鼓声喧。问言何郡客新到，知是故人吾欲颠。芸里简书真昨梦，菊边卮酒是前缘。还家快与儿曹说，明日邻翁贷子钱。
几许心期百未偿，更将疏发对苍茫。江声直上鲸波去，山色回看虎踞长。乱后碧芜荒楚甸，云间孤塔见维扬。承平旧事无人说，闲倚栏干送夕阳。
花神得与换新妆，不着仙家金缕裳。也学时人尚红粉，依前风味带黄香。微醺有意随风舞，独立无言任雨荒。唤作桃红元未称，桃花那解傲秋霜。
游人塞道不容车，千古金陵少妇居。朱雀大桁春雨后，乌衣深巷晓风初。红红白白花无数，下下高高意有余。此景只应闲客管，瘿黎轻盖日徐徐。
醉擘乌丝写玉栏，坐分鸾𦞦脍龙肝。已知全楚风流在，更觉将军礼数宽。一日楼成供燕饯，明朝岸转忆高寒。幅巾藜杖他年事，准拟归来得重看。
病里牵船去赵沱，醉中题字寄曹皤。卧听别语心难遣，起看家山路不多。晴日上江卿大好，北风吹浪汝云何。早知七日桃花峡，且可千钟竹叶波。
红旗绣额上城头，菱叶荷花下小舟。遵渚夷犹荡佳月，倚天突兀对高秋。坡公句里东南水，杜老诗中西北楼。点化山川一刀匕，风流从此说吾州。
一兴一废古今同，熊绎当年起霸功。沿汉溯江开国步，牧皋规偃建王宫。重来旧日嬉游处，犹觉如今气象雄。想见得臣并鬭谷，治兵谋国震山东。
下得腰舆倚瘦藜，闲将病骨照清陂。三王故苑风流处，二月游人烂漫时。此日鬓边应笑我，过来胸次却关谁。一年两度西城去，独自宫园赋小诗。
使君千骑踏清秋，乞与他年说胜游。自有名山无此客，痛湔遗臭为吾州。野人已毕三时务，老子聊宽一日愁。犹有平生忧国意，不堪摇落对江流。
咫尺明山在目中，咿哑三月傍芦丛。神猪系久号无力，火队炊频饭欲空。半世宦途仍旧职，一生学海未新功。舟人愠见官人笑，万事从来惯逆风。
自矜重九苦吟处，写出浯溪真画图。安排秀句待石鼓，指点江神迎彩舻。小雨已休朝复作，寒流忽涨夜仍枯。篷声瑟瑟滩声滑，应伴先生著句无。
蟠螭结蚓走长坡，百尺苍烟出女萝。削柿征膏怜俗薄，和泥封痏谢官多。辉辉野日晞寒发，索索刚风起细哦。幸自本无饥渴虑，不知何事此婆娑。
酒边琴外蕣华明，栗里幽人远念生。一寸光阴知有限，百年心事恐无成。追随春服攀高驾，指点雩童问去程。篑土未升泉有达，高深那得便忘情。
君王凤辇过龙楼，清晓都门积雨收。泪落三朝余父老，春生簇仗万貔貅。群公就日丹衷罄，索虏闻风逆胆羞。湖海小臣心未已，更陈千虑向鳌头。
攒梆叠鼓递相催，西府东班次第来。雨入北门千步湿，天临后殿九重开。尝时只在中廷拜，此日容穿左序回。叨近威颜陈悃愊，愧无崇论补涓埃。
浅学胡然敢望回，英躔幸甚得追陪。谈锋羡子雨无极，诗境愧予田尽莱。丛桂晚香牵独梦，小梅春思恼清才。丁宁阁老须勤赋，早晚西扉咏砌苔。
二十五年丁令威，二十五日鬓成丝。尘埃满面脚欲破，酒肉熏心舌尽痴。雨出郭门聊一洗，日从源口便相随。振衣直上千峰顶，却寄金山长老诗。
漭苍洲边缚苇亭，百年朝暮看云生。月光破处藕花舞，雨意来时蒲叶鸣。归艇欲迷宵路重，卷帘忽散晓风清。已同苍狗俱无意，岂有江鸥更用盟。
阿麟文采近西京，付与而公翰墨名。今日如春堂上看，当年遗帖子孙荣。元丰曲里承平话，小杜诗中战伐情。济上旧游成一梦，王孙端复可怜生。
诗人贪睡费朝衙，卧看香奁晕碧鸦。已向中秋阻丹桂，莫教重九负黄花。曈曈初日关农事，冉冉闲情近物华。已办作糕寻故事，速来同醉落乌纱。
去年荆府参谋去，今岁襄州太守归。捐我汉南江北却，从今乐事赏心稀。南风日日菰蒲长，秋水年年鳜鲫肥。已断此生湖𭲟里，鳞鸿无用到柴扉。
三朝橐珥真王子，万卷诗书大布衣。我尚不知身是贵，人于何见昨为非。东朝特地成西序，放去分明是召归。时觐重华谈物表，君臣相对两忘机。
又到黄州旧雪堂，雪堂文字断人肠。紫烟有路连桐柏，清浪何年看洛阳。北望神州皆晋土，谁为党字岂苍王。先王读论空流血，浩浩乾坤此话长。
平生伪学愧心休，此病何年可得瘳。杜渴惟应卧江汉，齐痁何感罪姑尤。久之法掾师韩子，更向龙城问柳侯。能辨茯神驱疟鬼，吾衰从此不须忧。
爱我空城美疢休，未蒙针砭若为瘳。齿疏发脱真无用，语涩行迟见寡尤。稍善知医似高子，敢云称病学留侯。径烦曹植波澜句，一为元微破隠忧。
汉南汉北满平田，三月黄花也可怜。惟有书生知此味，可无诗句到渠边。油灯夜读书千卷，虀臼晨供饮十年。今日相看总流落，洛阳樱笋正争先。
铜梁天汉一轺新，红芰清波去及辰。顾我索居谁为友，与君难别岂关亲。飞书上陇催庚癸，闭息匡床候子寅。出处虽殊心事一，濂溪风月舞雩春。
软红尘里不争新，蠹简香中却竞辰。邺架孔堂深贮腹，鲍篇陈檄妙看亲。刍粮轧轧虚旁午，岁月悠悠老秩寅。曷日阴山行汉马，大挥椽笔布王春。
积吹摩空海有鲲，惊雷出地竹生孙。娑罗木吐层层艳，窣堵波开面面阍。小贴金花听疾足，淡书灰墨看高𬸣。街槐影里宫袍出，回首无忘汇泽门。
樟原岭下野山茶，半是红花半白花。雨里向人俱有泪，花中隠士自成家。依稀薝卜稍头雪，仿佛棠梨脸畔霞。恐是山君双侍女，不应临路久咨嗟。
黑云涌起星月暗，急雨欲来天地凉。精神飒爽动秋思，襟袖飘萧吹晚香。石峰巉青菖蒲细，盆沼涨绿凫茈长。此中何处得三伏，更听露井鸣银床。
当时一念继元昆，谁附飞章告九阍。天听直无多远近，地灵顿有许便蕃。拟笺此事呈诸老，盍引斯人侍至尊。弭旱功夫消几许，草茅犹足动乾坤。
人情怜旧复怜新，扰扰通宵杂笑嚬。炷蜡煎膏留漏箭，买椒沽酒办厨珍。一声竹里千家晓，百和香中九陌春。莫道病夫无节序，明朝清镜满梳银。
大家投辖驻年先，共判今宵一醉长。不管栖禽惊列炬，且倾浮蚁尽余觞。茶馗已作当关面，花柳谁知惜别肠。看取平生双鬓发，也随新岁著新霜。
人生底事非前定，我与东斋似有缘。别去风光只如昨，重来花木已经年。曾将问答趋参席，愧把才名据郑毡。却忆西堂旧诗友，几番风雨对床眠。
三载鸣弦宓不齐，姓名飞动玉宸知。从来兰省丝纶署，梦入栀林草木诗。我亦放言聊尔耳，君真施手事于斯。为寮况是张公子，锦笔淋浪日对持。
堂堂云梦接天开，荜路规模亦壮哉。自是边城多古意，那堪秋日更荒台。诸侯聚散群鸡宿，百代兴亡一雁来。一举使君三大白，奈何胸次郁崔嵬。
头白初行郢水边，故城千载尚依然。岂无戍卒持钲鼓，应有居人沸管弦。今日桑麻成沃野，几家茅竹散平川。停车欲问当时事，红日翩翩下翠烟。
十四年前楚水傍，碧油幢下拜辉光。鲋鱼踯躅遵行潦，龙马腾凌出大荒。珥笔南宫扶日月，横戈北府控升阳。冷官只有酸寒分，又把藜灯照蘗黄。
年华澹滟满皇州，时节凄凉限胜游。雨后石渠新水长，风前芸阁晚香愁。不堪万点梅花老，强倚千丝柳带柔。又是长安一百五，春阴漠漠未能休。
万人如海最堪藏，何必南山有豹章。避世金门师曼倩，变名桐濑笑严光。睡龙渊底珠潜色，抵鹊山头玉混芒。不比寻常沟渎里，蛙跳雀浴便张皇。
岁寒始见松将柳，道远方分骥若驽。凿井为山新意气，断干穿石老工夫。重湖水作葡萄涨，五老云成锦绣铺。万古千秋模不尽，几家文集几家图。
半生作梦身初到，此日游山兴可知。小盖曲穿杨柳岸，平舆斜掠槿花篱。层轩俯瞰人寰狭，阴洞幽寻古路危。满寺留题谁最警，南唐人写晚唐诗。
千岩一派落都城，承露金盘尔许清。古体黄陈家格律，短章温李氏才情。等闲又得诗人处，咫尺相过故将营。想见红尘乌帽底，几多怀玉未知名。
哦君五十四篇诗，燃尽青藜杖一枝。长韵屈平经里思，短章介甫集中辞。只因云梦曾游耳，便把江山尽得之。割我锦机君已甚，不须更遣世人知。
王郎老句合超群，曾是东莱语夜分。多向断崖生绝景，或于晴野度轻云。旧吟古意无人解，新住荒园免世纷。特地篮舆穿北郭，已闻藜杖过前村。
一寸丹心百念更，满簪华发万人惊。闲抛岁月供书册，长把饥寒为友生。此事不轻身出处，诸公可念政和平。昔藏名字依沅水，今逐帆樯觐汉京。
火云烧浪峡中归，朔雪横江又语离。一世由来迎送里，多才好去盛明时。人知与我为兄弟，或欲从君问鬓髭。为说掌中亡玉树，中年怀抱总堪知。
沧湖居士楚江皋，劝我嘉州竹叶醪。侍立郎君清玉雪，赠行诗句妙风骚。怀人眷眷辞多苦，接物卑卑道更高。自听津亭三日语，扫除湖海一生豪。
四郊残雪未成泥，十里篮舆杂马蹄。道上行人梭样织，日边云气剪相齐。山围镜野成环玦，东折冰河散璧珪。独立跨河桥上望，共谁同说马公堤。
雪领飘萧电目明，老于尘里讵沾尘。惠连已解传吾句，元亮何妨得此身。诗卷酒杯为事业，药囊丹鼎自君臣。幅巾短褐长安市，谁识东溪直钓人。
春风同上杏园鞯，夜雨江湖十九年。册府归来头并雪，鼎湖仙去泪盈川。喜君冠豸裨新政，容我祛蝉校旧编。忽见绣衣南浦去，亦思小艇白鸥边。
一闲早已被闲魔，忙日求闲更几何。稍向静中观物化，未妨圣处策勋多。官曹似我方成冷，诗句如君可得过。小待州桥好风雪，碎敲吟𩍐逐清歌。
鸣鶑三叹友声诗，底事闻埙未应箎。嗟我金兰多寡彼，贲然风月喜来思。将军老去犹横槊，壮士前行莫退绥。只恐监军门下客，未容戎幕举三麾。
今代潘郎老作诗，友声相应速如箎。燃萁短句宁论步，联鼎长吟不待思。武事解歌三箭定，文容堪颂万邦绥。从公更觅中和什，惭愧无因把蜀麾。
杨子高才作小诗，似裁推管制纤箎。乱流不怕公无渡，绝险宁愁我所思。百镒黄金装马首，五文绣段系车绥。横行海内无坚阵，目短曹刘不足麾。
物物当前总是诗，遇丝成瑟竹成箎。止呼大义周王泽，蔽以无邪孔氏思。屈贾词悲变弁凯，齐梁格靡陷崔绥。欲回温厚千年教，须仗诗翁为一麾。
四海诚斋独霸诗，世无仲氏敢言箎。周公费誓传禽父，宣圣中庸授子思。钟子期家应善听，邮无恤后定能绥。真传更在吟哦外，大节如山不授麾。
壮士从军不废诗，何妨笳鼓间箫箎。秋城夜观无公事，月胁天心有咏思。岁稔公私方暇乐，时平福履正来绥。金陵风月三千首，共看君侯羽扇麾。
三复新篇吻为干，载赓余韵甲生颜。今无愈湜陪长吉，古有严徐伴小山。秀出猗兰仙李外，思留春草桂枝闲。从来只有诗人苦，可笑王孙不自闲。
天街何日雨云干，梦想王孙白玉颜。一日能从晦岩子，十年不负会稽山。吟诗可但师唐白，服礼终期类汉间。万事总当如荫户，己私除尽即心闲。
粉字朱牌簇县津，绿蓑青笠洗行尘。一时客路同归棹，半是年家及里人。秦代征君岩上石，吴时霸主涧中神。休将短发供离恨，早卜宽乡作酒邻。
把卷怆然不自胜，古来离合岂人能。未应鬻髢尤穷发，暂喜餐蔬得枕肱。身逐南云亲色养，梦寻巴瘴隔心朋。囊中贝母烦分惠，独学仍愁旧病增。
绿发萧萧变白头，二年京洛不堪愁。雨天赐沐逢新霁，烟寺分茶得旧游。古蔓巧当阴洞挂，惊泉逆上画檐流。曲栏干外山如染，最是桥亭合小留。
谁向南湖赋白头，西风团扇有新愁。归巢海燕无多日，出谷暖鶑何处游。文杏梁边泥尚湿，绿杨堤畔水长流。有情莫扫园中路，舞影歌尘处处留。
玉鏁凌空不可攀，卧听车马日三竿。以湖拜命官名散，把酒封君国号欢。父祖诗家三世将，弟兄文阵两秦难。年丰母健无余事，长作人间谢客兰。
万仞峥嵘赤手攀，但能进步莫忧竿。一生便作苦吟去，万事何如得句欢。鼓气易衰怜我退，市声方午似君难。丈夫不用分畦畛，臭味从今蕙与兰。
卿家客子几当归，问讯频烦守舍儿。箧里蠹鱼穿故帙，壁间漏雨湿残碑。梦魂欲往春迷路，心事相望月到题。樵斧丁丁上云谷，有斋何用慰斯饥。
千驷不数齐封君，西山饿夫万古名。势利须臾覆手雨，邱壑耐久无心兵。有田二顷多种秫，栽兰九畹当餐英。他年会有佳客过，东老向来如此清。
沈沈寒甃绠千寻，澹澹疏弦瑟五音。读罢自今三太息，个中应有一生心。君真骨相超凡马，我已情怀学展禽。肯为明时当许事，科场文字未须深。
客子沙头饮饯时，美人溪上正题诗。栗斋寒尽相思早，竹阁春闲拜赐迟。别后著书逾汗马，闲中读易见灵龟。何由洗砚居兄左，快斧麾天看一斯。
管领孤梅近小窗，推排茗椀当壶浆。且然入局无公事，除却申台有印章。饭已抄经临小楷，兴余挥句落斜行。不堪平日诗千首，刚被人求米万箱。
闻道西征使者来，满城风雨菊花开。唤回乌帽千年梦，惊倒龙山百尺台。病叟旧疴初去体，元戎新酝恰浮醅。篱边更有休官令，人事天机亦异哉。
今日何居忽鼎来，眉心黄气十分开。青帘稳下东三峡，绣斧相逢两外台。抱病拾遗修破帽，罢官陶令觅残醅。未知千古龙山下，有此重阳盛事哉。
何处山无九日花，故人相遇即为家。君方去著风前帽，我已寒如露后葭。久闭柴门陶岁月，晚凭儿子送生涯。眼看一树堂堂去，双鬓那能不早华。
旋收积雨放秋阳，天亦殷勤慰酒肠。篱下看花元自逸，公前露首固非狂。芙渠幕底乡心动，竹叶杯中古意长。每到佳时怀旧隠，羡君犹尔愧吾忘。
露入枫林叶未黄，风将花信到南阳。一年好处咏九日，四海几人雕寸肠。偶尔至今成故事，亦须随分系萸囊。陶生孟祖当时意，可但区区为一觞。
孝子平生三釜悲，故人解后一寒疑。亦知自讲陶朱事，不同戏题臣向诗。旧日夫人称李卫，如今弟子即羲之。姓同名独吾何憾，厚德真堪慰所思。
髯滕笔力万钧强，少日诗声远擅场。身着青衫头半白，腰悬铜印绶仍黄。鱼来俞市鲜无数，酒满龙渊乐讵央。若许为氓仁政里，一廛烟水受渔郎。
县南堤破户全逃，县北堤存尚可苗。春野纵耕无吠犬，秋场一笑足迎猫。解牛巨手烹鬵水，戏彩深情化哺枭。时唤云洲论小篆，少于韩蔡老于潮。
际天南北𪎌麰盛，夹汉东西𪩘崿长。为客曾夸心胆壮，送君今叹鬓毛苍。五官置属莲成荡，七校屯兵柳作行。中有书生骑瘦马，自弦焦木种甘棠。
潭心山顶碑何在，凤翥龙翔梦亦非。野锸狼烟参井亩，城开雁翅入江圻。蟠胸蠹帙千年富，手到鸡锋一吷微。应待经行阡陌遍，唤登文石问兵机。
南柯梦散不知年，东海骑鲸作醉仙。我自偶经前赤壁，谁言曾倚旧青毡。辕门甲马三更发，古寺钟鱼一夏眠。惭愧白棠花下叟，当时刍狗尚流传。
汉殿东头玉琯回，吴城西上锦帆开。一天紫雾风吹散，千丈红光日射来。翼轸衡庐生喜气，江湖淮海绝纤埃。凄凉只有山前客，何日临津理去桅。
掖垣清夜十年愁，梦绕西南处处州。忽向江陵逢太白，同嘲楚国看倡优。梅花赋就行人远，白雪歌残两桨流。日暮江空魂欲断，更题九辩说悲秋。
楼前人送四前旌，楼上诗添七字成。蔽芾风中皆德意，黍苗雅里尽仁声。请回南国条枚笔，归主中朝礼乐盟。天下举安吾始乐，时哉王道正和平。
病中三复舍人篇，可但才工与调妍。心在雩坛沂水上，思通归鸟岫云边。自将铁石为传授，不与风骚较袭沿。听者座中谁最喜，丹邱道士舞如颠。
落魄刘郎住藕池，湖南湖北竹枝词。风流故有诸孙句，绝妙都如幼妇碑。玉斗歌成微醉后，银河曲就浅寒时。文章自倚兼余体，不分人来只看诗。
依环仿磬作园池，戛玉铿金出好词。世擅文章从魏氏，家传仁义见韩碑。抱关碌碌卑飞日，去国迟迟独往时。相值两穷方有味，短笺朝暮送新诗。
只怜久病刘公干，不羡多驺邓仲华。解寄长年新句法，颇思前夜好灯花。自离窗外千秋雪，长看天西一色霞。想见疏桐凉月下，幽鸿无伴立寒沙。
举公售浅戒深钩，学士谈根讳末流。万古斯文真一发，百年逢子散千愁。气雄声正师韩集，格重词妍似柳侯。天遣孤穷应有意，未追彖系莫轻休。
十五年前玉颊红，长安道上气如虹。集英廊迥含霄露，后市楼高纳海风。解后一涯俱潦倒，摩挲双鬓各蓬松。酒边更用分疏在，明日相看总是翁。
不爱征西入幕宾，只图抽得最闲身。略无崖岸胸怀白，洞见中边德行淳。但用至诚裨府主，不将高论诧时人。如今献纳须公可，若是朱云却未仁。
风髯飞动俨长身，缥渺襟期不受尘。岂是恝然忘应物，亦知蕞尔漫劳人。若非事业惊当世，也合文章作近臣。此外世间无处著，却须汗漫跨麒麟。
十年为客古南都，不谓斯行得范模。我自阅人惟见此，公言有弟更胜吾。金堤碧瓦新游览，绿竹红薇旧醉呼。短别未应劳梦寐，定来骑马看西湖。
一江秋水散芙蕖，笑买扁舟下五湖。北学自怜非楚产，东归安得与公俱。同年进士今丞相，六馆诸生旧讲徒。朱橘白鱼留不住，洞庭橙熟有新鲈。
睡过春星十二番，牙疏发脱久知难。捉将官里兵良苦，放入山间枕乍安。举世知君能安式，不愁无客问弹冠。毋多夺我枚回渚，厚笠轻蓑老竹竿。
汉江西畔蜀江东，中有荆王古县公。𫇭艾猎来民见德，谷於菟去士传忠。肝肠可奈平生苦，机杼胡庸抵死穷。君宠亲恩俱望报，直须平易与天通。
竹屋芦门映短墙，夜深宜月晓宜霜。青山顾我如相识，白水粘天似故乡。光景万端皆好句，肝肠百炼见真刚。今君正与民同乐，安得清愁满腹装。
天遣清明作小寒，人从赤壁上青山。颇宜书更形骸外，赖有诗犹意气间。一日水程无几住，百篇火急莫令悭。杖藜径入渔樵去，从此因君得往还。
十年道学诚明处，四海诗篇雅颂余。元祐向来基宥密，涪江相逐伴樵渔。坐中苍白谁安立，身后丹青独久如。再拜两公何所见，衣巾端肯过吾庐。
入无锥瓦出无闾，笑杀康山老寄居。客里光阴何以度，闲中亲旧顿然疏。武冈文学来投卷，临汝君侯肯致书。早晚一犂亲受地，时于笠底望行车。
早知芳树不如归，底用青天接翅飞。但了寝门安与否，更关城廓是和非。预愁计日当还次，安得穷年只掩扉。羡杀能诗西阁老，一庵依旧鬓毛稀。
江海张公亦壮哉，雪蛆生处守边来。绵裘六月冰如铁，土焙三更冷似灰。栈踏曾云归蜀道，船欺急淖下瞿堆。沙头病士眠初熟，又见征人万里回。
同时月殿气如虹，各自天涯影似蓬。半世弟兄才一识，二年州县忽重逢。湘山饱听灵妃瑟，锡水新弹单父桐。剩有江湖不归话，回船相就却从容。
圆峤仙人厌久如，戏求同颖作周书。半生闻谊亲无路，一日同僚分有余。西子湖边春载酒，征官亭上夜分裾。秋来怀抱知多少，总是归程细细摅。
向来耆旧日争辉，太息西来万事非。一笑烘堂吾岂敢，百年忧世泪仍挥。洋洋大国风流在，奄奄诸生气息微。欲挽岷江注东海，吾衰无力只思归。
碧柳黄芦冷映门，荒陂寒水浄涵村。深深留殿朝常闭，肃肃行营夜不喧。景似邱园宜避俗，事非风月总忘言。平生故有闲吟分，何物堪酬造化恩。
画出城都客子诗，元戎真赴野人期。白沙翠竹新晴罢，红旆青油小队移。圣世散材甘永弃，师门曲木未全遗。惊魄已作逃弦雁，只愿长江理钓丝。
三年食茆厌冰厅，一日栽桃绕带城。水入洞庭天正阔，山连黔徼地偏清。醉歌屈子醒时赋，琴和湘娥瑟外声。若到江滨逢九肋，为言稀有是轻生。
苦死相留不疗饥，再三相送只添诗。金兰去我方嫌速，襦袴催公莫恨迟。碧海声名无右者，玉霄歧路合东之。未应白发清溪上，长傍孤篷理钓丝。
药鼎无时手自煎，万囊长在枕头边。罪今脱矣从头白，病已安之用涕涟。始悟旧诗成卦影，只消崇道了天年。故人读罢知余喜，遥举真珠百斛泉。
一夜云潢剪素娥，平明门外柰诗何。灞桥郑五方如许，冰柱刘叉更患多。众版并题吾岂敢，扁舟乘兴子能过。不嫌茅舍无毡否，共续长安慷慨歌。
扫罢残冰又辱临，唤回前雪与争新。禁持酒力难为圣，倚赖诗肠即有神。朝气颠狂从自舞，夜声骚屑会相亲。白苹满眼长安梦，三月杨花覆锦茵。
绛蜡高然玉粟花，眉间喜色见宜家。银河已报桥成鹊，宝镜遥知鬓画鸦。柳外月圆人渐好，洞中桃出路非赊。从今莫作悲秋赋，直自安仁鬓未华。
三命盘中水火煎，五星局上计罗缠。天公赋与元如此，历叟欺谀谓不然。一纸向人明似镜，平生惟尔直如弦。更持居士鹿门去，欲献何人觅酒钱。
头颅看即已如斯，狡狯何能尚昔时。物自有情非我也，笔因随意偶书之。不知风壑焉由籁，但见春林忽自枝。老去诗名多减尽，咏沂门户欲容窥。
旴江范子亦奇哉，谒入寒厅眼为开。少日论心弋阳老，新年行脚艮斋回。君方赤手骑生马，我已冥心学死灰。空复项斯门地在，个中无处觅诗才。
未待经霜拆嫩黄，已思斜日醉高阳。鬓毛拟共冠巾约，诗句先含萸菊香。小雨微云愁令节，批风借月倚新章。应门莫报催租吏，酒债如今也未偿。
茱萸未插鬓先黄，兄弟西陵更岳阳。鸿雁来时俱是泪，菊花知汝为谁香。台因抱病难重上，诗为催租已断章。新样小槽官酿熟，输君直把九秋偿。
壮年往赞海陵公，切莫哦诗叹负侬。妻子父兄皆上禄，民人社稷尽天工。税存产去须勤割，陂坏田荒与细通。日暮归来念此哲，尚应无面著惭红。
向来一尉万人知，此段风流已大奇。资考渐将京秩近，新年能使道心移。但惭我乃吏民上，勿谓官今选调卑。持此尊前供笑乐，胜如天上拜恩私。
新安老子放穷山，星婺仙人古柏间。今日吾侪随利禄，高风千里断跻攀。天寒日短双轮去，海阔波深万艇还。上彻浮图须自力，有为何地不曾颜。
柴门密掩但如孙，白榻高悬偶似陈。皮骨久将梅共瘦，鬓毛难与柳争新。却思二十三年上，曾醉千岩万壑滨。苹月蓼风如昨日，尧天依旧满怀春。
径苔铺翠叶堆黄，生怕人来便踏伤。病久养成心性懒，闲多衍得岁年长。己拼故我忘俱尽，忽话当年喜欲狂。莲荡稻田相对起，镜湖南北好风光。
与君齐宦五云东，与我齐生一岁中。今日天涯须共笑，半生头鬓略相同。观中香火无官守，庭下吟哦少事功。未必苕溪闲似此，买船归去莫匆匆。
买臣五十贵何疑，衣锦怀章亦未迟。苕霅有情依辇毂，簪缨无数足亲知。只消笑向长安得，何用歌穿郢市为。江汉沮漳吾老矣，药囊如栉气如丝。
早秋初夜暗凉生，门巷欢呼见物情。时节自令儿女爱，年华潜遣鬓毛惊。一声霹雳开银汉，万丈云涛下太清。析木津头倾见底，鹊桥从此不须营。
楚船西上蜀东圻，茆滑芹香水半围。养就鲲鯩观海运，哺成鸾鹄教天飞。化行石照铜梁外，人指蓬山藏室归。唤起少年时习梦，小窗寒日鬓毛稀。
谁唤新霜破晓扉，江神知我向庭闱。直州千古送人处，一棹横江从此归。帘额北风情索索，轿窗东日薄晖晖。树头鹊子能传喜，欲去回头更整衣。
送行第一要君诗，一路看诗慰所思。可吏可儒仍可将，吾兄吾友亦吾师。暂移马舫仿亭榭，小簇螺盘话别离。指点方壶门外柳，归来须及欲黄时。
今代清时有巩兄，世间无处著才情。洗干螺黛姿仍好，挽出鲸鱼意转平。千古未吟渠忽到，傍人不解我先惊。何如鏁著金銮殿，玉烛新调看凤鸣。
对床夜雨副深情，去续眉山万古名。杜宇不来无客恨，鹡鸰相唤有新声。江西太史吟诗处，洛下先生载道行。今日重提旧公案，亦须拈问老师兄。
吟罢随州路口诗，先生书剑此东之。边城它日无斯士，病叟中年惜所知。出处如今方永隔，逢迎何处是前期。故人若问孙文宝，闭户焚香读坎离。
震泽逢君意便倾，湘江见我眼中明。锁闱对榻谈风雨，放流双舟话晚晴。南岳歌行云里和，西亭今古夜深评。无端吹落红尘脚，寸步相疏一万程。
几日真成去道洲，如今未发已先愁。一城对酒犹疏阔，千里题诗底唱酬。雁不到君濂字水，鱼应过我直名州。登临若有相思句，西北风吹送似休。
邮亭别酒也须倾，底作匆匆向永明。莲里青心犹有薏，雨中红日可无情。吾伊未了吾难出，子墨传言子试评。回首便成千里恨，论心何惜片时程。
天教槐辅抚藩州，人道梅仙百不愁。倚阁才情翻作苦，留连诗卷不成酬。我方设棘搜芹水，渠自张蒲去荻洲。二十四泷高浪里，卧敲船板醉吟休。
它乡异县歘相逢，岐国家声耸岱崧。仕宦一生无去国，周旋四世不言功。太平时节司文事，满世交游尽至公。若把安荣观后进，百年未抵一年中。
对敌何曾挫一毫，避人堪笑却成逃。莫思蓬户飞三箭，且向椿闱带两髦。年少枉随流水去，老来方悟入山高。儿童已办新诗句，拟钉门符换旧桃。
西湖水足镜新磨，竺寺云深着色多。双桨满城舟子唱，一犂无数老农歌。冬温无计邀滕六，春旱愁人似石皤。但得新年堪浸种，不嗔花事雨中过。
九重城里作山园，隔尽红尘一世喧。今雨未妨连昨日，春寒聊为破冬温。客传条令来梅圃，僮报平安向竹村。我在道山犹羡子，世间谁似隠君尊。
儿时月露与风云，半世词场罢策勋。老子今年新有兴，良朋嗔我久无文。不妨翰墨鸣斯事，聊遣篇章记所云。不见衡州傅文学，春来雩咏满湘𣸣。
郑公身与我同寒，陆子泉头隔几山。为客盖头无一瓦，何时开眼见千间。非干世俗人情薄，自是书生命运悭。三邑未随燔肉废，先师心事几曾还。
不见夫君岁月过，举头相望隔山河。人来人去书长到，江北江南情若何。铁砚功名当自许，锦囊诗句不须多。家风正待吾曹振，莫漫寻常费琢磨。
名为淮郡实江城，采石江心郡吏迎。一苇横通秋浦近，双旌何异昼衣行。承平豫事疑生事，缓急图成岂解成。我有豳风桑土句，聊当束帛赠先生。
乙未临轩赐敕头，左班詹监右君侯。两翁今止一翁健，万里去为千里州。不向殿岩提虎士，亦应帷幄运鸿筹。阜陵人物今余几，况是当年第一流。
楼头尊酒送将行，楼下江潮意未平。漠漠南天垂雨脚，阴阴长夏作秋声。杜陵恋阙心应苦，楚客思君泪合倾。莫倚轻红宜重碧，男儿报国在尊生。
第三闸外看征帆，闸𫘝帆轻似箭奔。此去直挨湖北岸，吾庐正在水边村。送公便作还家想，何日真酬去国言。最是别来情味恶，州桥每到误窥门。
三十六峰当郡前，世间无此好山川。辞家上马消一日，去蜀题桥今七年。草奏南宫文似锦，䌷书东观笔如椽。批风判露名花里，正是彭州二月天。
闻向君王乞象州，只贪州宅有高楼。山西日薄都无瘴，海外风来早见秋。蟋蟀已非今角匠，鹧鸪犹是旧亭侯。南崖石壁宽多少，题遍新诗意未休。
江南客子赋西征，冬月川江似砥平。山遣雪来迎小队，人将春去到边城。邛崃阪曲臣车直，大渡河深帝斧明。都护归时身未老，万年觞畔佩环声。
听说邕州暂驻航，有金如粟马如羊。五千里地通中国，四十三州控大荒。武事建时文未丧，化风宣处教无方。朝家学校通南越，庆历诸公未易量。
吏部无官可注员，诸生星散落三边。君行回雁前头路，我上杜鹃无处船。蜀越漫传分日雪，西南元自接风烟。相思莫忘书绅句，长在舆衡与立前。
多谢新诗起钝顽，扣门佳梦忽惊残。句中解貌秋霖苦，读罢犹闻夜滴寒。谁道贵游无世话，君今清尚更儒酸。向来白贺风流在，勉立修名后代看。
康庐之麓蠡之皋，太息书来杜仲高。待制功名千古杰，贤良文字万夫豪。泪痕频向西风滴，场屋新随举子曹。且为门阑辟青紫，轲亲威父一生劳。
懒龙入户养慵枝，罢听风雷却听诗。头角不争云雨会，精神如畏雪霜欺。莫教画手流传去，生怕时人取次知。此腹可怜终不负，琅玕朝暮为君披。
邓林擢干皆楩梓，丹穴生雏即凤凰。年少一来无比并，老翁千岁有辉光。幕中润泽江湖远，笔下才情锦绣张。未必安仁须作县，籍田新赋待文章。
交情久处临分苦，别意深时著语难。志士自期须皓首，故人相劝只加餐。乾坤老大千年在，云海扶摇一息看。防有能言如子者，解将佳话倚危栏。
壮岁专城身欲老，儿时射策眼今昏。战创满面谁能管，旧事逢人且莫论。壁垒旌旗分一路，弟兄父子号名门。回瞻永阜陵前柏，莫忘当时教育恩。
怕听槌鼓发船声，桑梓葭莩两系情。病有千回烦访问，贫无一事扰聪明。循良只为乡人惜，离别偏令老大惊。不记归来多少岁，儿童三见令君行。
高闲风度澹无营，静密工夫久自增。太息家林惟独鹤，向来西海说三鹏。桥冲不动千原获，鼛鼓无声万杵登。道在阴阳公自到，向来河洛此绳绳。
清秋丹凤下蓬莱，惊倒瞿唐滟滪堆。监国入堂催议事，相公开馆梦翘材。未甘直上青云去，更欲斜飞锦水回。一片芦帆楚江岸，新春蓑笠候高桅。
翠壁丹崖云气浮，故人亭下驻行舟。潇湘东去连沧海，桂岭西来接永州。浦树生烟攒舴艋，岩花覆水叫軥辀。谳刑省俗惭无补，目断波间双白鸥。
胜绝今年第一筹，钱湖刘寺雨中游。汤倾衢点云随肘，羹泛戎酥雪满瓯。竹坞张烟围客住，梅檐翻水劝人留。只因元气淋漓手，计会天公作此谋。
闲里光阴已自娱，近添衰病更宜居。罗禽乐甚无宾客，庭草欣然罢吏胥。一霎阴风催下箔，满堂流水唤开渠。家童莫笑先生急，雨过先生缓有余。
只与酴醾话独醒，不随桃李竞时名。人怜国色无花对，天与风流并蒂生。两两鹤红思并翥，双双鹿紫待齐鸣。冲天食野方多庆，尽是仙翁手种成。
肇开苕霅葬斯文，从此新安族望分。抵角烟寒山烈烈，梅溪风切水沄沄。何人可志林宗墓，他日应寻董相坟。桃李无言蹊自远，五湖清泪湿春云。
嵩安乡社榻冈阡，野客铭诗嗣子镌。花发鸟啼春觅句，草深萤度夜开编。竹林名字人知否，玉树禨祥我谓然。十万丈夫旁可置，六千君子后多言。
睡过珍林十日红，起看阳艳欲成空。有情尽付鶑和蝶，无恨堪嗔雨与风。原隰望中青一色，栏干凭处意无穷。衰翁晚悟人间事，春去春来岁岁同。
道散斯文体尚浮，韩鲁力与化工侔。山瞻泰岱岩岩耸，河出昆仑混混流。长庆从官销不得，熙宁丞相挽难留。沧州奏疏潮州表，犹被人拈作话头。
策策秋声起树枝，遥怜塞下雁来时。宁闻中夜荒鸡舞，肯拾他人竹马骑。短剑旧曾交侠客，小诗犹作将偏师。无情却是青铜镜，刚照书生两鬓丝。
我与昔贤生异世，昼思夜梦两微茫。棹头堕雾入东海，被发乘风下大荒。仙伯已寻丹灶地，武王亦返白云乡。惟应诗卷留天地，宝气虽埋斗有光。
调发年多籍半空，虎符招补至闽中。庄农戎服来操戟，太守儒装学拍弓。去日初辞乡树绿，到时愁见戍旗红。募金莫作缠头费，留制衣袍御北风。
游龙蹴浪锦江高，节物惊人感二毛。京洛承平真富贵，江湖风物叹萧骚。荃芜有恨流千古，驽骥当年共一槽。圣处相期君不肯，自煎明焰泣流膏。
深知道长属仁贤，甚爱阳来复旧毡。凤历新灰浮缇室，牛星初度转青天。五云嘉气书周典，七日灵文验孔编。忽忽穷愁休怅恨，东风已到玉梅前。
异乡初见子文章，短至仍逢日吉良。下马入门知意重，芳华赠我愧情长。笔端风味谁能及，江上形容莫自伤。一线阳光真白璧，九衢春梦付黄粱。
绿简朱书扣紫圜，黑烟红电搅黄渊。卷残东汉西岷水，翻入南云北梦田。病祝香灯犹未炷，疫民针艾已先痊。更欣十万天骄子，角脱胶开不上弦。
丹凤飞来紫诏香，六龙初日上扶桑。汉廷第一垂清问，潭府三元有故常。赋客从来推屈宋，文星依旧照衡湘。夜凉天宇清如洗，翼轸光中见柳张。
一番新火试新茶，又向方桥记岁华。草色前头见江树，桑林多处是人家。拓开白鸟天边眼，背尽红尘脚底沙。临老不知来几度，只看豆麦不看花。
岣嵝峰前法轮寺，少林阁后访碑轩。子宣介甫清诗在，双井毗陵白榜悬。文本记成当国日，退之句就贬官年。从来治乱无多术，只在诸人进退边。
学古光阴惜寸分，济时心胆慕华勋。少年有意不称意，暮景欲云何所云。行矣未能真不惑，归与长恐遂无闻。朝来不敢看清镜，怕有轻霜下碧云。
步屧随春亦偶来，堂前双燕莫深猜。明年我自沧浪去，无限人从紫陌回。宝扇临风听曲度，绣帘低日看花开。一尊幸许陪诸老，急拍深杯未用催。
陶春庭院起秋千，赛社人家踏舞筵。生日新来逢此日，今年好去胜常年。旧栽桂子孙枝盛，老对萱丛孺色鲜。待得儿曹俱鹤发，五纹双髧戏尊前。
春风建邺花如锦，社日秦淮酒似油。绣阁相传住针线，高堂有喜送觥筹。兔经三夜光长好，燕入新年语不休。商略重闱何许寿，八千才是一春秋。
老梅坡底万花黄，未问重阳且少阳。华岳金天钟宝器，屏星初月照琴堂。阿连句好珠躔聚，文度归来玉树香。千岁易逢难此会，明年湖海却相望。
一秋六诰入于门，总是君恩与父恩。拔起单贫新氏族，训开痴𫘤小儿孙。于今教养功都就，畴昔乡闾道愈尊。乐事满怀无一欠，只消长寿看仍昆。
晓锵环佩谒仙灵，退著班衣戏宁馨。帝所已开天佑节，新闱又拜老人星。为臣为子真逢运，斯万斯千并与龄。圣主萝图长奕奕，仙翁华发再青青。
岧峣丹阙六龙飞，浩荡鸿私下九围。花结初颁红锦帙，宝香新拜绿荷衣。未曾贺刺周闾里，又报升柴享禁闱。千岁几番蒙帝泽，一年两度被恩辉。
隔江遥望小蓬莱，满眼风光入寿杯。涌起涛江为玉酒，泻开东海作金罍。山龙恰为供香兽，桥鲤真堪截锦腮。雁字满天霞正赤，染成诗轴胜于坯。
角羁小小未多知，但识堆盘果实奇。星女机边榴粲粲，炎官伞底柿累累。绿皱紫壳如拳栗，玉液金肌似碗梨。愿得仙翁千岁寿，长分余颗及孙儿。
引罢琳宫祝寿班，团团初日上云间。微风不动靴袍暖，千骑无哗锦绣环。一色新花迷远近，十分和气满江山。边城尽日闻箫鼓，岂料今朝有此闲。
台星入轸照三湘，申画南云作寿乡。太始以来山色在，北流无尽水声长。曾开皇极颁诸福，亲把鸿钧转八荒。却倚虚栏看平楚，野潢闲受济川航。
金鸭烟青蜡炬红，玉龟山上劝春风。乍寒还暖花无数，似缺疑圆桂欲中。八十又三人所羡，双瞳如漆寿难穷。七千九百十七岁，始共椿龄一半同。
飘飘南极上明星，浩浩东风入翠醽。春最好时才中半，人难学处是修龄。已开棠树千枝锦，尚欠蓂花一荚青。更愿儿孙添晚景，早收丹桂媚慈庭。
千岁光阴二十停，一停才向此时盈。律筒又报三阳近，历草还飞四荚轻。冉冉春盘行细绿，泠泠腊盏泻空清。不须更煮囊中药，息气存神自久生。
已传春日在春前，诞日欺春又占先。百面玉盘檠菜缕，两行红烛罩沉烟。自从梅里迎王母，直到荷时庆老仙。拦住东风头与尾，中间和气一千年。
去岁亲前捧寿杯，如今万里独西来。遥知此日怜儿妇，应抚南枝问雪梅。百尺灯山初转眼，一卮春酒欲酡腮。愿言尊幼俱彊健，归著斑衣伴老莱。
东风吹草未成花，物色相看意已嘉。游女尽从灯夕出，家人重向寿辰夸。层层膝下孙枝长，衮衮天边帝綍加。欲和晏公延寿曲，红鸾紫凤劝流霞。
人间十八最风流，更占新年第一筹。北梦南云春渐暖，星桥火树夜初收。舅姑未老椿松固，儿女成行璧玉稠。但得长年同饱饭，其他万事更何求。
居士新年六秩来，细君初庆绮筵开。朱颜拂拂生银勺，华发鲜鲜上玉台。女嫁男婚成次第，殃销祸散到耆鲐。高堂一曲斑衣舞，我唱君随作老莱。
去年客里念庭闱，今日尊前捧寿卮。乐事赏心仍有月，好天良夜可无诗。秋原绝粒真成旱，俚俗烧灯不负时。一笑难逢须自庆，几人对酒得开眉。
烟清露冷月明中，无古无今此夕同。大地山河归影里，白银宫阙上天东。人情可是随时别，酒盏真堪对影空。来岁相逢应更好，丹梯高处独乘风。
天生明月照秋空，人把鲜晴候岁功。可忍浮云来镜里，更堪风雨落庭中。旌旗踏浪惊吴俗，灯火连街见楚风。江海归来心未稳，犹疑醒眼是朦胧。
觥船老去不能空，诗律衰来渐少功。此夜轮边谁得句，一壶花下偶成中。光分少皡金天露，气挟蓐收阊阖风。只恐嫦娥须自悔，何如云里放朦胧。
乱山深处过中秋，客里今年分外愁。坐想鸰原挥兔翰，遥知鹤发念貂裘。一身四处为肝胆，有月无人与献酬。急唤老兵同浊酒，强排孤愤作清游。
土牛门外打春鞭，彩凤堂前庆寿笺。西母东公俱得岁，古稀今有见双全。群仙别演长生籍，大历重开甲子年。更值圜坛鸡赦出，两封花诰一般鲜。
香梅细柳竞芳辰，预报新年两日春。未得犀盘传菜缕，且看玉盏泛松仁。东风衮衮添孙竹，南极双双照寿椿。正是门阑多喜日，乘龙娇客翠袍新。
绛帷犀镇绣帘低，翠竹龙香锦帕齐。百柂琼艘倾竹酝，千年眉寿辑萱闺。堂东已见床堆笏，庭下行看玉满畦。岁晚逢春知有意，天教𫠜齿受新褆。
月律从渠大小旬，先生随意作生辰。以谦自养何嫌晦，与复俱来特地新。千岁日将宫线数，五方云作寿香陈。葭灰寂寞今无赖，拟向黄钟托此身。
花到酴釄芍药时，人如仙桂大椿诗。一年春事鶑初懒，千岁光阴鹤未迟。鬓雪多于南极老，脸朱浓似舞雩儿。醺醺曲水余酲在，又酌流霞劝寿卮。
夜阑修竹罢传觞，清晓诜诜辑燕堂。浴冠舞童春服盛，秀眉𫠜齿颂声长。博山细吐晴霏润，大斗高斟腊味香。华发他年多胜事，凤纶重叠拜恩光。
农郊有喜万人知，三日甘霖绿野肥。动地欢声连穀旦，降神喜颂入春围。云充画栋排金鸭，花满前行立彩衣。七十今年须预庆，明年群玉正天飞。
至日阳生万事新，阿连于此庆生辰。一天云物皆和气，满市人家作贺宾。寿算暗随宫线长，科名行逐地雷伸。病夫已学陈根退，只愿庭前玉树春。
拂拂南薰入燕堂，兽炉清润酒尊凉。筵开汤餠麦初熟，彩结茶花丝正香。翠竹有孙添夏笋，红榴能笑发春妆。都将造物无穷景，来与仙翁献寿觞。
夷惠之间得趣多，天教弥月占清和。门当午市心如水，发插秋霜脸自酡。雨洗竹香侵瑞鸭，风翻荷润入杯螺。欲知寿算长多少，楼外西江万里波。
百折榴花照画筵，八千椿历记遐年。东公西母朱颜老，玉女金童彩服鲜。梅雨涨添春色酒，麦秋黄起寿炉烟。铜壶未下三更水，犹是清和四月天。
前宵谷雨放茶旗，昨日重三转酒池。彩杖插花明兔碗，红牙调曲劝鸾卮。煌煌朱脸烘华发，奕奕清睛耿秀眉。南极寿星祗此是，不须高向画图窥。
湖上高荷五月凉，云间三五桂华香。蒲葵影里民无暑，飞镜光中吏有霜。日近天申才半浃，阳居大夏恰中央。定扶真主开炎运，雪耻归来报上皇。
当年诏使再来时，物色依人喜可知。萱麝半黄宜寿母，箨龙新绿见孙枝。清香画戟沈沈处，永日薰风细细吹。阁上南山青不尽，一杯相属寿无期。
千载吾家得郑君，至今情义蔼于春。向人心事缁衣武，伴我躬耕谷口真。父老尚谈宣幕事，世科元是探花人。朱庭玉色浑相似，曾向冰绡识寿神。
殿阁风来六荚新，勾芒犹是管余春。明朝斗外星初转，今日樽前夏未真。九十日都成此会，八千年更属何人。并将骀荡清和德，钟作崧高骏极神。
四牧车前翟茀施，六珈光里振榆挥。侯宫燕喜千年寿，天诏鸾封咫尺威。西阁雨晴山靡靡，东湖云澹水微微。春风无限长生意，客子何妨缓缓归。
万紫千红变绿时，高门广路绣弧垂。梅梢暗结和羹实，蚕簇初抽演綍丝。首占夏时天已许，名喧春榜世方知。家传鼎甲寻常事，不比寒儒漫浪期。
晓发津阳向岳阳，梅风吹缆麦天凉。家人细数生朝近，寿算应同水驿长。行处葡萄迎棹绿，宿时杨柳近船黄。千花不敢留颜色，只许蓝袍一样芳。
前年革履下星辰，那料如今更有春。几为拜雩成俯膝，可辞持酒劳燋唇。田家有喜新收麦，老子无何忽念莼。欲去强留天意切，玉堂清夜出丝纶。
去年曾赋泰山高，祇识君侯一味豪。稍稍近能窥雾豹，堂堂元不挂秋毫。直将空洞容君辈，从使参军似马曹。此世此途荆棘久，借公余勇为除薅。
油河会散恰盈旬，春水痕生又浃辰。堂上画图星欲动，夜来银烛火犹新。江汀花草香风满，儿女孙曾乐事频。海燕长随生日到，是渠三岛十洲人。
寿杯同举寿闱中，此乐人人羡此翁。满目芝兰如谢傅，齐眉宾主似梁鸿。万枝灯过游尘息，三荚蓂飞淑气通。正是春来好时节，柳梢微绿小桃红。
老来夫妇喜如颠，遥举生朝白玉船。多作时文充上赋，深持伪学继家传。九年伏枕吾何恨，五子通经汝更专。嘉实送将知有意，且须成熟味方全。
鹤云丝雨弄春柔，凤蜡龙薰淑气浮。颂柏杯盘连月尾，梦兰时节占年头。吹开郗桂千花上，敛退尧蓂一荚留。好个龙飞新榜首，万人齐指最风流。
新年轮遍列星名，却到龙头第一星。梦泽东风吹丽曲，锦江春浪涨芳醽。月鸾云凤挥才藻，日鹤天龟与寿龄。此会明年应更好，长安花里醉还醒。
起居大国太夫人，玉带金鱼两相门。岁有万千宜寿母，人生七十见重孙。古来此事犹稀有，帝所如今亦预恩。应是前宵度河汉，独乘飞驭下昆仑。
秋风庭院忽生春，请说庭前祝寿人。卿月已升仙掌露，郎星初见宰官身。九霞酝就金尊满，四世孙看玉砌新。待得蓬莱更清浅，人间谁复数灵椿。
畴昔吾乡主簿君，今年丹旐过江浔。老僧尚记辞葅笋，旧吏犹闻却顾金。玉节朱轮行万里，清冰寒露炯初心。南风轧轧鸣归樐，似相蒿城薤管音。
宝屏峰上两先生，照见廉贪立懦情。八百万钱同弃屣，四麾一节但空籝。扫除身世朝和暮，分付儿孙白与清。持此横山原畔去，少师秦国有余荣。
孤童崛起世希有，二子成名人所难。终始两无堪恨处，东西常大所居官。诸方老宿俱参遍，盖世功名忽梦残。爱我平生呼畏友，负公无路送行棺。
乾道淳熙首尾年，相从江汉丽谯边。主方壮岁才冲斗，客亦儿时气刺天。故旧雕零真老矣，城门重到辄潸然。最怜襄郢徘徊日，为我经旬治画船。
辟彊老去重堪嗟，千里堂堂表海涯。取士但能笼自鹄，谏王安用学蚳蛙。祗言鲁国贤无补，岂识齐卿实未加。不见只今坟上木，多年老干尚倾斜。
不是生前有俗缘，等闲抛得傍湖园。多情省户寒梅色，为洗朝靴晓冻痕。颇记高堂金字榜，曾陪居士瘿藤尊。花前敛板谈官事，知犯新条第几门。
玉照堂前富贵梅，倚春骄腊未轻开。费他一月春风了，催得五分花意回。恰是佳晴难放过，偶然胜士得追陪。君看好景天还吝，一夜轻云带雨来。
幕中安得野人园，种此晶荧白玉丹。冷淡虽无九春分，风流还得一冬看。银杯共色深宜酒，纸帐围香未怕寒。只向河阳种桃李，今时潘胜旧时潘。
眄柯陶令喜归园，莹玉灵均恨变丹。朝饮夕餐和露摘，东篱南岫带云看。仙方旧说南阳寿，异色新添霅水寒。谁道王郎偏爱竹，也来同枕效今潘。
花茎枯槁陋东园，蕊叶萧疏笑井丹。环面钗头人服媚，杯唇盘口客争看。照筵冰脍光同洁，饤坐戎盐色并寒。谁道仇香但栖棘，也吟时菊继江潘。
鼻祖有功平水土，耳孙无宅寄邱陵。蚤因蒙氏收微效，晚向秦皇谢不能。逸少凭渠取舒雁，阿思为尔逐飞蝇。王郎世契真如此，莫讶为儒却爱僧。
黑头期汝作东亭，短发愁予对杜陵。髠者此时今守积，颖乎平日尔诚能。屡题秀句文如凤，几注仙经细似蝇。可是诗人偏爱惜，诗人双鬓渐成僧。
剡剡兰台缀不亭，翩翩鹦鹉健相陵。少时锋颖先毛遂，晚岁头颅嗣祖能。杜老壁间留扫马，符王宫里罢栖蝇。莫欺贫士无檀施，时向文房度一僧。
群玉峰前罢校书，九华山下试题舆。三年饱共铅黄语，一日去从朱墨居。秋浦谪仙临赋后，齐山小杜醉吟余。薄才渐愧风流地，茧纸新抄雪不如。
孝皇当宁纳髦英，志士担簦入凤城。直犯睟颜知主圣，敢讥当路见时清。文章不用施花草，情实都如告父兄。老向穷檐知不恨，曾披阊阖吐峥嵘。
皇华万里赴临洮，亲向君王乞骑曹。合为圣朝修马政，可容穷邑试牛刀。横驱旌节半天下，自许才名一世豪。早晚西来八千匹，九重何以答贤劳。
世事从来亦偶然，何妨浊酒且中贤。诸天入定凭谁问，五色迷人自古传。谢客堂中劳梦草，谪仙市上且开船。飞鸣款作三年计，好在秋花晚更新。
向来翰墨付群儿，直把行藏待主知。风引去帆声猎猎，手调焦尾意迟迟。遥知夜宿吹藜处，恰是春深造榜时。预恐阿婆愁见我，略须回马避旌麾。
痴翁切莫强笞儿，之子勤劳我所知。但看匡衡穿壁苦，谁云宁越读书迟。能来伴我沧浪艇，共看一年橙橘时。莫为小乔淹壮志，千军白羽坐堪麾。
今年新拜李邕州，又见君为邵郡侯。可是朝廷怜远俗，独于湖广用名流。南轩学待真传绎，槃涧家须旧业修。瓜戍少赊元不恶，自因二事合归休。
芙蕖供色更供丝，缉就沙溪水面漪。疏密整斜于雪似，香轻软细与风宜。集裳妙得灵均意，织藕新翻蜀客词。唤作似花还得否，只应花却似渠伊。
七泽茫茫千里间，王师堠前初见山。西子嵯峨高髻拥，东邻娇小秀眉弯。背襄阻郢开肩背，大野青天豁面颜。独立东风看平楚，少年双鬓欲成斑。
督邮面上多赪红，如此娬媚非真容。向来清白不受采，正气本自天和钟。尔来施朱学时样，调羹亦复资𬪩丰。急须破瓮覆残滓，勿以软美宜新菘。
江南水作桃花红，酿成十五女儿容。眉山先生忽惊见，一曲便欲拼千钟。谁传春信过江北，小槽残滴何能丰。相逢但欲觅苴滓，杯羹为荐霜畦菘。
主人厨中鱼尾红，把酒一笑相为容。燕脂炼就玉雪汁，琥珀光透琉璃钟。酒酣万事忽惊散，捽耳顿足歌年丰。连缸拗倒同一醉，尺铁为我髠园菘。
世人两眼迷青红，百忧一笑无欢容。仙官美禄不肯受，白首世路夸龙钟。高人箕踞得所籍，焦柈不羡天厨丰。我欲从君觅羹法，有田种秫园栽菘。
画邱置学明如星，顽民殄戮何可矜。井田一变乡校废，斯民何往非干刑。三复名言子曾子，不独阳肤当守此。未经师傅儿犹痴，尽在哀矜君勿喜。
宣皇开口嫌俗儒，要知不是憎诗书。多文少实果何取，国家弃尔如粪土。卓然高见亦大奇，惩羹不谓真吹虀。汉家德意自此尽，王业岂是元成衰。
我从沅湘到石鼓，既见蒸湘喜无度。为谁触热向零陵，更有潇湘在前路。乐哉湘水是吾师，挹彼三川尽注兹。世人惟闻洞庭阔，谁知铧觜但如丝。
二年不踏长堤路，十里春风只如故。高高下下桃李坡，整整斜斜杨柳渡。花飞絮走君莫惊，燕语鶑啼方好声。满地绿阴无限句，际天幽草几多情。
东君老去梨花白，绯桃占断春颜色。剩红分付紫荆枝，回首千花尽陈迹。汗青庭外曲池滨，忆昔攒葩绕树深。不解花枝缘底事，也来江上看闲人。
花如郁李枝如柳，小桃起得梅花后。柔柔冉冉不禁风，密密排排浑是绣。长瓶绿水短窗前，病客相依伴昼眠。梦跨玉骢花畔去，黄金络脑紫藤鞭。
闲居郭内似村中，背市临河一迳通。案上漆书何世字，墙头碧瓦古时宫。苦遭客子惊鸥鸟，闲在桥边数钓筒。不是庞公怕城府，也来相就作渔翁。
江汉兵余八十秋，后生谁及见前修。开元遗事无人说，正始诸贤何处求。此老尚堪矜式在，吾侪欲为子孙谋。不嗔拱立烦鸡黍，时复敲门系小舟。
万壑千岩相送时，灵星小雪上丰颐。南云北梦重分首，扑漉繁霜满瘦髭。功业向来真自许，头颅今日遂如斯。英雄老大无人识，足扣双舷只自知。
别离底处最堪怜，君上吴船我蜀船。从此相思真万里，重来何止又三年。司州刺史髭如戟，国子先生瘦似椽。二子有情须问讯，为言重九向西川。
贾谊莫思行说背，陈汤空想郅支头。子规枝上三更觉，白鹭山前万事休。櫜矢戢戈歌四夏，带牛佩犊免防秋。一犂先向东郊去，稻滑蔬肥百不愁。
戎事急于翻白餠，人情难似塞黄河。谁能戴雪三千丈，更踏冲风十二波。父老共倾同社酒，儿童齐唱牧牛歌。烦君为较田家乐，比似兵家孰少多。
高沙白魝记天如，葵扇桃笙度日居。诗里燕虫时漫与，醉中鸥鸟正于胥。忽遭唤起披金甲，自笑平生论石渠。身世万端谁得料，一番江雨又成余。
屋后回堤可当山，屋前沟港转清湾。行人自笑高花外，倦客方吟积翠间。曲折故应怜窈窕，崎岖未觉厌跻攀。小桥直下前村路，百顷平园锦绣斑。
十八年前胜共饶，两青不借一枯焦。狂挑药涧寻琼阙，醉踏经台问玉霄。华顶云开千嶂露，赤城天近九霞飘。祇今只羡蒲团稳，坐看双龙上石桥。
笔力追风内厩黄，词源下峡九秋艎。经行帝子云璈地，祓饰骚人月璐章。亲老一生儿共婿，吾衰七见暑成凉。门阑正倚乘龙重，快踏层云觐九阳。
去国无庸似叶轻，丈夫胡忍此收名。迟迟自罄臣心力，恋恋犹贪主圣明。正尔钓丝江上去，依然羽扇箧中情。平生讵作求田学，要与君王佐治平。
临歧掺袂欲何言，罢酒开船色惘然。万里重逢傥无日，一杯相属岂非天。修鳞去蛰三池浪，倦翼归投万壑烟。从此登临只西首，美人家在夕阳边。
诸人鼎列更茵重，客子愁边或酒中。云缟弁山溪正碧，画无名手句专功。年华若看蚁旋磨，世话何难龟蜕筒。明日一蓑苕霅去，与君相伴作渔翁。
意浓态远十洲人，岁晏天寒七泽滨。奕奕云冠疑映月，僛僛翠带欲摇春。梅稍枉为行人瘦，柳眼虚随酒市新。林下水边风味永，弄珠谁见汉皋神。
瑶池蓬岛旧题名，岁晚江湖得此生。水战风摇疑体弱，雪欺霜压见神清。佩衿济济贤师友，兰玉诜诜好弟兄。笞凤鞭鸾云泽畔，向人怀抱十分倾。
买得名花共载归，春风满眼豫章诗。银台挹月杯光潋，翠被临波袜影迟。山鬼湘娥通系牒，梅兄矾弟绝藩篱。我家正在江横处，一笑相看更莫疑。
贝阙珠宫日月长，青鸾白凤恣翺翔。试烦钟子传琴操，莫向田郎问国香。风里翠鬟慵整顿，月中幽恨自凄凉。鸥波万顷情何限，未羡春花占洛阳。
山腰万竹閟清寒，上彻山头望始宽。州渚东西分线路，台城表里见毫端。青开淮甸天空阔，紫覆钟山气郁盘。城下秋江来万里，独能伸手障狂澜。
原田漫漫不知津，春寨清明思杀人。雨后烧痕无润泽，烟中日色少精神。郢城南地沟隍古，海寨东西径遂新。谁见当时经画意，只今高浪化征尘。
为民行水不妨农，为国忧民不费公。肯趁好天招恶客，能于旧贯立新功。山头石埭千年计，海上灵查八月通。只恐济川舟楫快，使君难滞郢城中。
明日天车始建寅，今朝犹是去年人。江城半夜传黄纸，嘉定新书下紫宸。山雪多情来送腊，湖波着色去迎春。旋烘寒餠缠生菜，想见家贫忆路贫。
周郊奉犬用刑樽，尧蜡迎猫似捕神。直是苏公比台谏，未知韩子喻家人。鹰鹯化作鸾将凤，獬廌移成驺与麟。煦煦徐徐何必善，使知刚毅有深仁。
又送人间一古今，两翁相望接云岑。屈伸固是乾坤用，恻怆岂非天地心。野迥茆风声索索，山深松日影阴阴。平生来往风流在，应有幽人见苦吟。
东坡来饭辩才师，元祐真人宥密时。生长太平经战伐，浮沈薄宦寄喧卑。五朝遗老今谁在，万事当时恨独知。此世阅人如传舍，吾人安更用名为。
铜驼陌上少年时，走马驱车远四畿。又见伏符明汉道，曾伤小雅咏周微。一生世路高和下，何恨人情瘠与肥。老矣胸怀百无著，自梳朝夕鬓毛稀。
茅檐桑户落穷居，两眼犹能读细书。自说此生聊尔耳，亦知余事竟何如。春云入眼元无迹，秋竹刳心久更虚。天与精神自难老，会看千岁跨龙鱼。
芒鞋冲雨上茶园，绿发晞风正少年。重见灵光元好在，却循双鬓已苍然。芽生日铸无多树，瓶采千山自昔年。小碾芽心成雪后，微铺瓶顶便天然。
百尺山头下玉龙，吾人到此得参同。河来积石昆仑顶，日出蓬莱碧海东。直自阴阳随处有，强分泉火本来空。君看击石还呵砚，燥湿先生一性中。
欲就前贤去不如，几年功力在三余。终然觉我多金矿，幸甚逢翁侍玉除。函丈中间亲觅诀，残编里许细观书。自怜旧习如尘污，入发成胶未易梳。
两年京洛笔生埃，忽见清诗眼为开。萧洒并将秋色写，雄豪更带夜潮来。可怜拄腹五千卷，谁与浇愁三百杯。莫遗晦翁闻世事，怕教兴尽却思回。
先生高阁水之滨，一秃翁从众主人。欲说观澜先自愧，况逢收潦更难陈。霜余过濑声逾急，日落浮霞景转新。千里迢迢春不断，陶潜曾点是知津。
祇知白下棠花白，不记湖边草色新。郁郁楼台笼戍柳，荒荒苔藓画游舲。重来老子惭无恨，徉卧尊前醉不醒。投晓张帆顺风去，怕遭民吏笑明廷。
长日鸡冠短后庭，倚风邪伫不胜情。宋宗窗畔亲曾识，陈氏宫中旧得名。尚想蹁跹啼晓意，犹疑宛转隔江声。恓惶借与非常色，染出猩红特地明。
自笑知州百不知，近他池馆未曾窥。主人正可今为客，和议初成恰是时。草色茸茸花覆座，波光滟艳酒浮卮。留连枉是凭栏久，洗得当年了事痴。
近看成洞远成林，红绿参差作昼阴。闲有工夫随酒去，病无心力为花吟。调朱弄粉年应小，倚困含娇意却深。更向嫣然清淑外，一檐香气入衣襟。
曾吹藜杖到蓬莱，亲见银潢铁鏁开。析木津头排列宿，鳌山脚下走轻雷。荒城夜雪欺行李，画角晨霜送落梅。邻舍相呼同酒盏，也教人道上元来。
饮量诗才总不悭，一襟离绪竟难宣。横行秦徼看飞将，流落巴山记散仙。较第宾朋胜酒盏，留连僮仆费金钱。更阑上马情怀恶，髣髴沧江送画船。
段家池馆已灰烟，更说江家六百年。但有小桥通绿水，不妨高阁看青天。钟山月到东城角，淮口潮来上闸边。两行红旗射西日，明朝汉使点楼船。
谢天增霸复留恂，又到当时系袚辰。宝带正看金芍药，玺书重傅玉麒麟。上元新历开千岁，作噩祥名冠六辛。恰用此年钟此杰，便乘嘉泰转洪钓。
更须石叟共甘公，酌得民言帝自同。四海人才容接里，百城生聚抚摩中。似闻圣世开皇极，欲倚名贤镇士风。看把璇玑扶大运，久于箕翼厚于嵩。
阻风多日饭无羹，病酒中年睡不成。扑面飞蚊来似鸭，闭船吹烛守如城。良朋处处愁分袂，远客朝朝怕说兵。石首山头逢一笑，白云相望雨新晴。
黑云将雨向巴邱，白浪奔雷送客舟。一路逆风才得顺，百年何日是无愁。神林浦外飞沙恶，道士矶头乱石稠。系缆南津闻笑语，船船鸡酒谢神休。
五更鼍鼓忽逢逢，舟子闻晴上北江。推枕一兵辞画戟，开门三骑到篷窗。鹿鸣厚意陈箱篚，伐木深情缀酒腔。小雅风流千古在，飞吟亭下此心降。
千年把号趁朝班，犹著青衫候晓关。冷甚高僧禅榻畔，清于寒露玉壶间。文章奇古源西汉，诗律精深祖后山。师友平生能几许，又随征雁看湘鬟。
秋风一舸下沧浪，想见占繇听鹊忙。两夏作僧犹有债，三旬为客更须偿。君才有用今千里，我拙无堪尚一方。好去玉霄云海上，寄声江汉永相望。
能使邦人保里闾，不能一日自安居。废兴何敢于人怨，温饱从来作计疏。旧景陆公新景贺，大题诗句小题庐。慇慇唤我江西去，只用官船不用车。
千堆白浪卷彭湖，一叶青帆映大孤。梦里东坡魂尚魇，岸傍梅福笑相呼。开门翠壁连天是，回首惊波一事无。推下黄䌷见真意，的知陶令是贤乎。
倚东湖浪看西江，结小红桥渡绿窗。白水绕阶人迳绝，青天入坐客心降。筼筜影外闻仙磬，菡萏香中见佛幢。从此竟陵城左右，陆泉毛港一双双。
一天云物护轻寒，阵阵清风约雨干。造物有情聊作戏，诗家无赖强寻欢。吾人已办泥沾帽，晓色还教日照盘。咫尺龙山君莫负，草枯霜野正平宽。
天明喜气满沙头，小队行厨下楚楼。太白稳归云阙去，德星聊向雪山游。澹翁不为重溟怯，令子何辞九折愁。荣杀上官穷观主，助公持酒记觥筹。
群居未信相从乐，要识相从是别离。芸阁掩关当宿夜，江船吹火未眠时。无人见雁同持酒，有客看猿自赋诗。诗墨酒痕随处有，故人谁与寄将知。
秋来定有池阳雁，飞过蓬莱报子知。天上旧游今似梦，觉来追忆始堪悲。檐前日屋融融暖，阁下风廊细细吹。最爱石渠明月夜，清霜飞下老梅枝。
拜辞初下九天来，乞得斑衣学老莱。六月火云烘去艇，三山风露隔飞埃。多情送我诗盈轴，何意辞君酒一杯。后夜相思江雨黑，短檠寒焰锦囊开。
前年倚席湘山下，曾得新篇胜玉葩。今日题舆秋浦上，又烦佳句溢琼华。云霄策足君方驶，风雨论心我未涯。正向齐山插黄菊，遥知已对紫薇花。
江头水落雁初下，江上鱼肥酒可中。秋浦到时应正好，昔贤题后恐难工。三年禁直消长日，六月修廊饫午风。天上素餐吾已愧，更来闲处理渔筒。
春风不疗鬓边霜，闲处输君笑我忙。衮衮悬河烦卒吐，疏疏冷锉赖于湘。去钻芸帙翻成蠹，飞下芹泥只愿颃。鉴水旧游零落尽，相逢犹忍话髯郎。
设矩陈绳劝蹈中，雕龙炙輠戒多穷。有谁心肯明斯语，无限人知敬此翁。信有德隅当并进，可能性地独幽通。相分便作相逢计，此事它时验庳崇。
笔端随意出洪纤，康俗山前自在禅。已把屋来嘲作瓮，更将诗去谄为天。蛆浮蠛舞无多子，鹍运鹏游即大千。敢向时人称万卷，不妨李渤但如拳。
一年蚕麦九分成，十日云雷万感生。雨似梅天声陆续，浪乘桃月势峥嵘。猛拼岁事真无策，大放春光却有情。世故从来多错料，落花飞絮未须惊。
读君百二十新篇，句句停匀字字妍。秀似南风吹竹粉，润于春水湿花烟。斯文贵盛看如此，前路飞腾谅果然。东野长江寒到骨，一生憔悴岂关天。
港里高圩圩内田，露苗风影碧芊芊。家家绕屋栽杨柳，处处通渠种芰莲。老去何年真有此，客中半世尚茫然。自怜赤日黄流里，又买扬州上水船。
大隗山前苦露深，佛狸江上剑成林。当时不作一身计，圣主自明方寸心。勇去峥嵘都是胆，归来静密不闻音。平生羞预外庭事，此段当镌墓石阴。
日西移幕看澄江，夜久回屏护烛光。暗里微明认渔火，醉中时醒为荷香。狂翻鹦鹉杯心绿，怒索蒲萄架底凉。苦恨重云隔明月，嫦娥更在月中央。
眼见名花病已轻，手攀芳树思如酲。飘零万片都无恨，点缀残枝更有情。日暮莫辞银烛照，夜寒谁为宝瓶生。饮阑可怕留连久，满地香红忍得行。
上苑归来十六年，青山相对各无毡。道林说法非吾坐，绛帐谈经觉子贤。举世不为寒畯地，先生未改腐儒天。亲朋莫讶知音少，直道传家自祖先。
月华未上鼓声喧，又向山阴过上元。五岁镜湖才一熟，今年灯市始应烦。留连昼景通三夜，呼吸阳和达九门。游客不知千古意，看人看火漫奔奔。
元日今年分外寒，先生坚卧正如山。乡闾草草兵戈外，雨雪栖栖道路间。儿女有情催我起，杯盘无绪笑人悭。何因得似江城雁，未转东风已北还。
清瀼堂中自喜时，行踪渐少世人知。角门闭断无闲客，纸阁糊成教小儿。二十道钱充日用，两三石米了晨炊。夜眠一枕庭闱梦，此外都无事可思。
十年门巷断经过，读易吟诗长薜萝。始向新春歌伐木，忽逢佳士赴卷阿。面如吕叟精神王，身似章公贵气多。既出不应犹为我，未知贤者意如何。
踏车如市水如金，守闸如城不放人。共倚河渠通北使，可怜膏泽养边臣。平生自计更蓑笠，此日何颜玷搢绅。欲换小舟跳堰去，沙边渔子得相亲。
红锦山颠著醉眸，赤栏杆外数花头。烟中月下看不足，叶里花间睡即休。迷住子规疑蜀国，归来黄鹄认柯邱。他时我与君为对，莲叶中间作钓舟。
张叟至今怜项叟，杭州依旧忆荆州。亥年诗到子年答，十月书来正月收。了女了儿多已过，半饥半饱不须愁。且图今日胜前日，一任黑头成白头。
莫向西风怨雨寒，登高元自不须干。葛巾漉酒何妨湿，破帽沾泥亦足欢。唤醉自应泉洒面，养花兼得露盈盘。游人几许重阳恨，凭仗新诗一笑宽。
西船满载下东州，客子相传不作羞。官长独称今有属，川人争诵古无俦。扪心但欲全吾宝，行世何尝异此舟。为报乡闾看解橐，清永寒露胜琳球。
问讯东嘉老紫薇，年来多病世人知。坐亲红炭犹觞客，日饭黄芽未废诗。左氏释经工定了，周官著论梦应衰。西清眷眷君王意，欲唤申公草汉仪。
欲劝临歧酒一卮，若为啼笑若为词。情怀作恶中年后，亲友相分久病时。少壮岂知人寂寞，庭闱方待子飞驰。饮阑百丈牵江去，挂起西川五色旗。
篮舆出郭转墙隈，欲老芙蕖尽意开。天气已凉犹索热，官身得去未忙回。舟行何物非诗句，病后无情是酒杯。一笑团栾今在目，细挑灯火话蓬莱。
老子年来惊五馈，闭门不出动经旬。谁家花有倾城色，何处园无持酒人。直以故书消遣日，短于佳句柰何春。东君似欲相料理，柳外风来絮满身。
秋千飞去过墙枝，风乙归来矮屋楣。春色一如前度晚，鬓毛多似去年衰。碧云莫唱愁红曲，黄鸟休歌代木诗。方寸不禁如许思，门前杨柳正开眉。
东里相君新说似，茶陵军使美无穷。谁知楚户南公口，更说沂康别驾功。人借一凉鏖铄石，天开四荚照垂蓬。不争玉女秋期日，自醉金公生数中。
车中倒载笑儿童，马上扶行夹骥熊。安得风流如杜甫，偶然日夕似山公。幸无风雨成三厄，遇有圣贤须一中。数寄短章劳侍史，卷舒时得近春葱。
夭夭雀舌变枪旗，旟旆旃旌忽四驰。槐火已登新鼎味，松风犹动故园思。森森苦口难追俗，脉脉甘津恐后时。何似当初陆鸿渐，莫将名字世人知。
溪上幽人拾旧查，洞中丁户采新芽。欲乘赤鲤惭仙骨，自瀹霜毫爱乳花。莋路跨骡胜五马，邮筒得酒散双衙。武夷道士知君否，正拥风鸾里月茶。
丁令归来故国时，乡人相见喜兼悲。鬓毛憔悴精神在，邑里荒残府寺熙。坐处不堪推老大，亲旁犹幸作婴儿。莫言破虏前回事，得雨如今即是奇。
少时机杼入思惟，老去工夫更不疑。二十卷诗除我读，一生心事更谁知。字逢生处安逾稳，语到平时出转奇。直与诚斋分坐席，定知传习是宗师。
老后人间百不堪，形容今似过时柑。液枯自断仙无分，面皱犹宜佛作龛。更说吴姬儿女事，且寻湘颂友生谈。行装闻逐春风动，商乐无因馈相参。
东风澜浪满人间，小雨禁持故作悭。宿务翳妆浓着色，新阳晞沐巧梳鬟。桃花落尽春无恙，柳絮飞忙日正闲。报答年光无酒伴，尽拈佳句为江山。
君言洞好定非虚，只恐诗佳洞不如。两脚若能随杖屐，一生何用更轩车。听风听水纵横说，随醉随醒烂漫书。不解九重城里路，有人尘土化衣裾。
阿连明日去观光，鹤发今年喜倍常。船里万端须过虑，客中无事不周防。三经训诂勤翻阅，一纸平安数寄将。反复庭闱千万意，早收名第献高堂。
雪中欢喜看瑶陵，雪后扶舆弄绮晴。造物为人添眼界，病夫随处得心倾。江南江北融融暖，春草春花日日生。冻死穷檐吾不恨，欣欣同宇尽敷荣。
山腰宿务远模糊，水面柔云近有无。青女妆成连夜粉，鲛人啼尽一川珠。阳光稍稍褰层箔，春色徐徐展画图。试向东风揩病目，驾天青浪麦平铺。
一首新诗转晚晴，楼台西畔断霞明。浮云过眼元无事，好月于人却有情。鹊噪画檐何太喜，鶑啼绿树已新声。前村处处闻呼唤，明日沙田趁润耕。
明德宫中大练衣，风流小阮世人知。断无流水游龙梦，只有珊瑚碧树词。天上仙人持紫橐，边头武吏簸红旗。男儿自要粗官作，肯被青云富贵欺。
儿时梦到汉南州，四十头颅未省游。此段风流愧人物，今年行役藉君侯。仲山甫有遗墟在，诸葛公存旧事不。欲借蹇馿驮醉帽，从公一一访前修。
四望亭前粉雉明，百栏桥上竹枝横。荒荒白日春将晚，渺渺黄冈草未生。独客更无杨柳伴，远村时见李花惊。白碑南路翻堪意，不恨冲泥踏水行。
幸甚他乡识老诚，孰知真意彻幽明。通身实地无奇巧，接面春风有至情。王事直须穷昼夜，宦途元不计公卿。无端自被功名迫，汉节冲寒上玉京。
世间除我更谁穷，老去知心仅有公。玉局当年已无分，星沙今日更愁侬。饥乌绕树啼寒月，独雁辞群叫朔风。四斗官醪作供给，先生只此是遭逢。
先生休叹不逢时，此地非公已再危。赤立一丝无借手，青衿二百正张颐。千缗兄镪仍三料，五顷夫田更八池。但得门东无叫怒，老身寒饿不须悲。
一年两别故难堪，一世斯人况不凡。发共素心明耿耿，骨如修节瘦蔪蔪。日开黄道天三接，夜榜清湘月半帆。各自青灯同晓梦，芒鞋踏遍武夷岩。
樊口齐安一水间，少年行役鬓成班。云开甲子三秋雨，日射淮南一带山。战血浓时云梦远，受恩深处老身闲。登临莫唱纶巾曲，栖鹘危巢再可攀。
江山不用借花辉，满坂黄泥落叶稀。四海共知坡下路，昔人犹想梦中归。小桥暗井千年话，秋菊寒泉一缕霏。恐被先生浮大白，尊前休说是和非。
属玉风前藕叶香，残蝉声里柳枝黄。生前天遣耕云土，身后人来问雪堂。樊口战船旗似锦，黄坡突骑剑如霜。先生傥有归来梦，更觉春江雨后忙。
似云如月画图难，似立如行意象宽。太华峰头天欲晓，魏王池上日初残。超超韵出千花外，浩浩香来六月寒。正用一夔当大夏，可须浮艳满春阑。
牙帐森森画戟红，心源澹澹玉壶空。身如岘首羊太傅，意似鹿门庞德翁。一贯精觕千虑到，两忘真赝万情融。观公尚得今人爱，始觉东家道未穷。
漕河水入汉江流，逆浪吹邻上比州。为送新篇归岘首，亦知旧荫满沙头。每思吾道长城在，常喜斯民命脉留。圣宋卜年周十倍，须公同住八千秋。
为报桃川老令威，病夫三岁不开帷。窗中见日知晨暮，瓶里看花记岁时。新读子书多乙者，旧吟诗藁尽丁之。无人肯共闲人语，满腹闲情独自知。
淹剧无悰易怆神，社仓新记重关心。前朝诏在恩沦骨，遗老书存泪满襟。永念君仁多善稼，肯因师死下乔林。皇天老眼明于镜，勉植书楼万桂阴。
夜系扁舟鹦鹉边，洲边人语更堪怜。烟煨影里招魂魄，瓦砾堆中立市廛。明府到时惟赤地，吾侪今日见青天。子孙孙子恩难报，愿太夫人寿八千。
一寸甘腴一寸金，只今谁可旱天霖。赎锾尽免疲民血，重役新宽战士心。蛇掣电光开九阖，龙呼云气出重阴。书生不放饥肠歇，才减忧劳便苦吟。
长腰如玉稳如金，千里西城待一霖。忧国元戎真沥血，还家倦客更关心。卧听檐吹长疑滴，起看江云只愿阴。但得街头官酒贱，速呼毛郑与同吟。
香玉尊前剥嫩金，已逢佳节又逢霖。从教岁月催华发，谁识乾坤有赏心。家在山林仍近市，手栽花木渐成阴。更开石井依桐叶，我欲时来作一吟。
风波久厌水中央，初日精神入槛光。木末端来就词客，墙头应是误行郎。高花大叶宜图障，浅绿深红照豆觞。壮观秋容惟有此，霜边倒尽雨边荒。
吹残池面旆中央，幻出台前艳粉光。衣典欲催愁杜老，鬓霜难拒笑潘郎。风来尚恐波生陆，暑退犹疑叶可觞。拟种陶朱三百树，广文茅屋未应荒。
流落秋江世未知，知心未有子西诗。苏韩句外新相识，孔孟门中许独窥。不怨碧桃真义命，最宜青女好襟期。娉婷耻向东风嫁，羞杀邯郸道上姬。
托迹千花冀可曹，冰姿何敢露秋毫。祗随婢子希红药，肯信仙家有碧桃。照影日华烘玉颊，承恩衢勺醉香醪。自抛腊雪茆檐梦，应羡春风画阁高。
吾衰不复梦蓬瀛，忽见红梅眼暂惊。独树正当云阁起，艳妆斜照石渠明。懒随朔雪传春信，长倚东风诧晓酲。岁晚江湖逢驿使，羞多无奈脸霞生。
经年不食三闾饵，一日相逢似故人。旋剥青菰香满手，试餐黄颗软粘唇。蔗浆下箸甘无敌，昌本浮杯小作巡。正是乡人行乐处，画旗鼍鼓隘江津。
风颠下枪刺泥深，水长移船入港频。帝子有情留客子，主人何幸得乡人。星辰相纬周三卫，日月为常汉九宾。公若赐环吾解缆，一般风色两家春。
未冠声名璧水流，已嗔袍笏壮龄收。更堪绿鬓劳乌绶，好去青天上碧油。百岁重亲谁得似，十年三策未经酬。归来展尽平生话，莫负东阳沈隠侯。
柏氏诸龙我独蛇，乐翁群玉子无瑕。高曾未远情终在，闽楚相望迹自赊。晓镜雪侵莲府绿，夜堂风入绛帷纱。天将广厦包全蜀，李监门阑喜可涯。
江西回首白云深，磊石山边问水程。少日经行嗟老大，壮心零落笑平生。官曹无计逃寒冷，书册惟堪记姓名。悔不早师王处士，药炉琴轸自关情。
屋下黄流可榜舟，屋头青瓦更鸣沟。江吞平野鱼龙乐，雨闭深林鸟雀愁。云气守闾围溽暑，水风排闼荐凉秋。小窗一梦平生足，闲着渔蓑伴白鸥。
有如雍府今方伯，无乃吾家古郑君。鼻祖向人元不负，耳孙于我尚能勤。三更月冷冰如水，五日风调麦似云。更有闲心到闲客，汉江蒲绿两相分。
十里河堤接郡城，城边杨柳密于屏。行人尽日翠阴里，啼鸟数声残酒醒。七泽观前无限草，高沙湖外一时青。斜阳极目春如海，只有平庵两鬓星。
淡白轻黄著绛跗，截肪蒸栗玉肌肤。品题道骨谁高下，着莫清香似有无。野服黄冠离世士，缟裙瑶佩列仙儒。春风底处无红紫，谁肯冲寒到玉湖。
枯疏寒影变丰庞，的皪冰肌染沁黄。难免世人栀蜡议，赖凭天骨蕙兰香。情知不作和羹计，老去谁能弄粉妆。却笑南枝心未死，寿阳新额小红裳。
君王菲食继唐虞，北望中原忆故墟。嗟我怀人无惮远，参卿军事且烦渠。急须把酒浇天口，早与归朝说地舆。湖水小儒无籍在，十年犹佩兔园书。
酒病诗狂失已多，之人未弃肯来过。悔将虫篆疲锼刻，旋讲熊经学按摩。容我力湔卢骆体，与君同赴闵颜科。瑶琴一曲春风里，思绕龙门看洛河。
孙郎觅句有新声，场屋当年更老成。曾草摩空殿前赋，却来晚饭越中行。僧廊罢雪窗犹曙，佛塔无风铎自鸣。客到莫嫌花酒少，三从事与两卿卿。
阳罗洑外黄陂路，滠口湖边孝感河。钲鼓已通南草市，腥膻欲涴大江波。家家户外无惊犬，日日辕门有凯歌。端藉圣朝威德厚，亦烦诸将战功多。
朝回日日到南湖，不惜金钱散仆夫。同舍盍簪如有约，吾庐高枕更何殊。年华过雨春都尽，草色连天路欲无。乐事只今惟有酒，速倾家酿倒金壶。
虚舟不记坎和流，槁木何心春共秋。幸自一生甘辟谷，更须万户苦封留。颇惩吾族骓千里，且学乡人橘满洲。平生惟良资共理，病夫何以副旁求。
旬时织女渡银潢，付与天孙紫锦囊。又向素娥圆满后，悬知丹桂异时香。金鱼玉带传家旧，犀果银钱照坐光。鹤发含饴天下乐，百年重庆侍高堂。
汗青久别如山历，头白重分似斗城。静著易林师子贡，共评诗品得钟嵘。忽惊蒙水新衔宠，恍忆巴山旧印荣。翠幕红灯莫相问，风流何似十年情。
茸茸弱线初迎复，轧轧阳机已转坤。梅放小红明纸帐，竹分寒绿寿藤尊。不愁故将逢陵尉，且喜仙官近市门。还向陈年作新句，贺人今日拜春恩。
有山有水胜吾闾，非旧非亲借屋居。醉尉诃人何所恨，老彭于我未全疏。右车牙少愁看栗，左目眵多怕读书。比似渊明更穷绝，并无门巷与舟车。
客来唤我似诚斋，始晤行藏合打乖。虽负江湖真格律，且赢土木伪形骸。生来仕宦无多日，老去徉狂只少谐。莫怪今朝欢喜极，被人题个好先牌。
玉州政事荆州说，邻叟讙呼病叟闻。转地光风芽甲暖，照天寒鉴骨分毛。花村犬睡沈抱柝，秧地人归劝耦耘。安得旌旗来北梦，放教恩泽到南云。
多谢君侯尊古德，新开诗集向春风。隔生始见斯文贵，未死谁邻此老穷。纸上岁时犹可数，句中恩怨已成空。若为唤得撄宁起，看破浮云合更工。
久矣招渠不受催，忽然过我已佳哉。更于群玉峰峦里，拣得孤吟时节来。入竹叶间添茗供，点梅梢上献诗材。个般清绝今谁有，未必南湖此日开。
词源浩浩笔渠渠，合珥华簪从属车。洗眼看题挥月字，惊心犹似仰空书。云林旧截双鸣管，霜野新搜八窍居。遣送文房惭瘦劣，千军挥扫正椽如。
暗水斜穿橘坞凉，回波直下藕塘香。似牙如背白羊岸，已叠又湾青草傍。闸里放船思槜李，石间行酒认天章。一时唤起平生梦，江北江南道路长。
曹刘有志混华戎，无奈吴儿两炬红。赤壁焰烧云梦泽，夷陵光照永安宫。人间自此鼎三足，天上无由日再中。惟有葛公心未死，夜深寒月照孤忠。
校书对罢天颜喜，再拜龙墀出殿来。𠡠使传宣新宰相，驿书驰问旧元台。上皇慈笔归中秘，学士忠名遍九垓。榻畔祥风翻谏纸，朝衣收得异香回。
持杯相向各言衰，忆得襄州未老时。晓踏青山寻秀句，夜簪红药听新词。只言坐上皆豪逸，谁信人间有别离。头白归来堪自贺，独依雄楚看题诗。
小园疏雨挟东风，败萼残英一夜空。世上已无桃与李，个中方是白和红。彩霞承露娇如滴，玉雪生香暖不融。可使低徊万花里，剪裁多少费春工。
十年无事书生病，一日谈兵志士忙。虏退便收前印绶，秋来仍著战衣裳。天寒白兆腥风起，月黑黄陂燐火光。试问蕲州陈大著，几多流血浸沙场。
无钵无箪晓自斋，一銎一衲晚逾乖。战场实事膏兼血，广坐虚谈冢共骸。虏事方然人尚尔，世途何者我犹谐。道林自有山花鸟，收起棚前傀儡牌。
阴崖古木挂藤萝，下有神龙阅世多。荇带水衣闲自舞，鯈鱼石蟹戏相过。岂知霖雨为何事，自喜红尘不到他。落叶满林迷去路，牧童相引到山阿。
已知时节到门阑，犹有私情惜旧残。千户神桃俄已换，一声鬼竹岂其难。痴人星发愁春镜，稚子花襦簇晓盘。岁岁年年祇此是，且随流俗贺更端。
谁道卢门病客多，先生有药起沈疴。儒家自昔无追拒，贱子经年赖琢磨。点铁成金聊尔耳，绝尘瞠后拟如何。他时若谒安昌第，只愿论文不愿他。
各自南来共北流，孤亭直下对中洲。湘流几日发阳朔，潇水伴吾离永州。预戒篙工泊江口，急穿巾子上山头。哦诗未了寒催客，却下篷窗唤解舟。
年华添线又浮灰，忽忽穷愁不易裁。惟有病人知客意，故冲寒雪送诗材。昔夸三窟今成缚，少倚千寻老作煤。妙用反从穷里得，一阳端自剥中来。
少年塞上传书檄，晚岁湖边结薜萝。犹有诗编传旧梦，更无心事向惊波。人生难料君重出，戍务方殷意若何。鬓发浪苍肝胆在，铁山泾水待铙歌。
金井琅玕戒女功，木桃瓜李奏民风。天河夜酌尊罍满，帝子秋盘餠饵丰。戢戢玉莲参藕艇，忻忻火枣会梨宫。星轺着意来看客，不与寻常乞巧同。
千林憔悴独含春，笑倚黄昏未识颦。红小粉疏烟幂幂，影低香远水粼粼。从教雪路宁愁冷，遮莫茆檐可怕贫。欲问横枝缘底瘦，似无如有最禁人。
一杯聊解独醒哗，老眼犹明缠臂花。煮角沈筒随地俗，赐衣题墨又天涯。千年菖本须眉古，九蘂戎葵节纛华。景物向人何所欠，明时不用赋怀沙。
宝璋华芾庆祥罴，又是当年应梦时。煜煜金芝生五岳，煌煌珠树出三危。赋成鹦鹉凌云笔，诗到𩢱鱼在野思。时论同归家最近，新秋腾上未为迟。
月日巧当真四六，风流合是妙词章。金华洞府神仙骨，丽泽书堂翰墨香。陇麦秋时椿自好，林鶑老去鹤偏长。绿槐宫阙薰风里，看引诸儒对殿廊。
桐川酒正夏王孙，四百遐龄旧德存。解与狄仪传酿法，不妨吾祖自昌言。三分历草初除一，百万春花欲化浑。夺得年头作生日，尽收芳气入芳樽。
豪风横雨洗新春，掣电惊雷起蛰鳞。七百里开云土润，八千年庆大椿辰。太牢醇酎春台上，金马公车要路亲。凛凛河图门户在，稳将才业嗣前人。
九分才是一分春，从此看春更七旬。行世功名初发脚，出门富贵即随身。棋逢要路方高着，马得亨衢定轶尘。伏枥自怜吾久矣，傍观甘作烂柯人。
月当天上连山易，日占人间闰路棋。华岳金精供爽气，广寒银阙献高枝。鳏鱼渴凤尘缘净，寿鹤灵龟内景迟。好把文章收富贵，却将功行享耆颐。
封姨吹堕小乌巾，日御横飞十二辰。汉代皇孙中校尉，唐家供奉谪仙人。六宫旧唱香奁妩，诸老争偷锦段新。大小山中千树桂，寿君千岁转诗论。
客里今年庆事新，星香三日两生辰。已歌西母如椿寿，又赞东床似玉人。卯观妙传仙祖诀，霞觞同泛我家春。年年红紫芳菲月，不负功名富贵身。
四十九年蘧伯玉，又从湘水向洮河。还家趁及垂弧燕，阖郡喧传衣锦过。风月平分秋恰半，亲朋来祝寿如何。亮功人是长生日，预卜他年事业多。
新年一百二十日，此酒年年须共斟。竹岭松溪仙派远，龙山梦泽寿乡深。戎葵百段缠头锦，卢橘千丸买酒金。造物商量供酒费，怕教一事恼闲心。
黄尘赤日万家团，中有金茎露一盘。酒气薰天心独醒，市声摇屋鼻方鼾。长生只用仁为药，至乐惟将静作欢。嘉庆堂前齐指处，鬓毛如雪脸如丹。
一年生日最佳时，三老团栾总秀眉。北榭空明新眼界，东床消息称心期。竹林风景长宜酒，椒颂年华剩索诗。试拂两弦听细摘，曲中元是閟宫词。
蓂花秃尽大椿生，月色昏时寿宿明。眼见扶疏都变密，气钟和淑更能清。弟兄相对谈前事，门户如今尽慰情。除却偷闲无善颂，暮年多暇即为荣。
明日君开祝寿场，今朝臣捧寿亲觞。愿亲有俾昌而大，与国无穷禄尔康。台上菊迟今始绽，堂前桂晚后弥芳。仙翁作计深长在，待看孙曾笏满床。
欲系银章望日边，先裁彩服拜亲前。自家及国欢情一，以顺移忠喜事连。兔管鸾笺松字日，金风玉露菊花天。十分领取无穷寿，否极如今合泰然。
留住东风一荚蓂，伴他南极老人星。暂栖鸾凤官无小，晚插貂蝉梦自灵。五十买臣多富贵，八千庄叟定年龄。腰间六印都如斗，依旧双髦帖鬓青。
风收十四叶尧蓂，云捧三千岁寿星。人讶绣鸾淹彩翼，天教纹𫛶效殊灵。中书将相无穷考，上古春秋不计龄。长见烛花香帕畔，小桃红嫩柳新青。
羲仲量沙数砌蓂，甘公聚米算周星。无边海福兼山寿，不尽天英与地灵。翰苑文章看李白，岩廊风度待张龄。春风万里岷江水，吹作香醪尽意青。
合宫雷雨下江城，重把贤书旧贡升。入月穿天搜伏兔，抟风击水化新鹏。当年吉梦浑家喜，今日成名望汝能。千岁灵龟须自养，朵颐无用酒如渑。
长庚飞下祝融墟，瑞入清台夏五书。八荚花开羲叔历，一枝桂长羿妃居。南薰解养秋风鹗，梦泽能生北海鱼。看上扶摇龙尾道，曼声传唱绕周庐。
一弦光上五云端，恰共乘弧势一般。畴昔熊罴和梦到，只今雕鹗待秋抟。红榴色借丹枝重，碧藕香摇翠袖寒。堂上双亲虽白发，情怀偏向试闱懽。
艾花开过天中节，桂树飞来月上弦。唤起西堂春草思，吟成小雅杖华篇。庭闱心事关儿子，场屋声名有岁年。好把文章收富贵，却将功行作神仙。
昼漏如今天共永，寿辰于此数难量。三千花实桃犹小，五日春秋木未长。羲宅巧占尧火正，娥宫新学羿弦张。两轮朝暮无穷照，可怕金乌玉兔忙。
一点阴机初昼迟，十分阳德正开离。后王诰命章施日，天地文明盛丽时。历草自生萧相叶，桂花须占郄诜枝。千钟顿止真堪畏，万石他年更不疑。
苍龙元住五云东，此日黄昏却正中。琴瑟铜壶添水箭，翩翻珠户记桑蓬。上弦月色如银白，南极星光似烛红。岁岁年年尊酒畔，小荷香雾绿槐风。
流霞元是吾家饮，生日曾供老杜诗。色借榴心芳露重，香分荷气碧泉滋。重闱永夜宜开酌，六礼今年看结褵。可但椿长并桂永，灵妃萧史寿无期。
孟尝当户三千客，镇恶成名百二关。天以高名钟是月，人于季孟得其间。八风巡日开云荚，半壁腾空映雾寰。共祝星郎千岁喜，天孙早晚渡银湾。
寿星合在角亢旁，为尔来临翼轸乡。日向绣床添永算，云纵书观发嘉祥。修程九万开荣路，曲礼三千阅寿觞。冬弟春兄同此日，天教鸿雁自成行。
西堂旧作春池梦，南国今逢小满天。重四巧排黄阁印，百分宜泛紫金船。夜闻素月初生桂，晓看丹枝已属贤。万种春红都敛避，一庭槐日翠阴圆。
茧丝成綍夏初新，柳色如袍尚带春。已见出墙添笋稚，即看调鼎长梅人。书随雁序升秋汉，研拂龙旗对晚宸。勉为家门成胜事，六枝仙桂一株椿。
八千尧历畀秋春，万里嵩高下甫申。儿女只今多似栉，弟兄他日老于亲。共夸戏彩随鸠杖，不羡横挝倚凤宸。看取天台游观主，前衔虚作汉朝臣。
苹尾生薰梅作霖，葵心粲笑草明金。杓星指处老人现，弦月升时欢伯临。王母西池逢药喜，天孙斜汉有嘉音。宫槐又报黄消息，早擢丹枝媚彩襟。
盘堆郁薁粲豳风，钟泛函林拂嶰筒。一朵杖华千里到，六双蓂荚五云中。初庚恰向今晨足，鼎甲悬知后日崇。新息陂头多赤雁，看排行序上层空。
晓殿蓂花一荚飞，晚檐桂树小些儿。人间已过重阳后，天上将开瑞庆时。新息陂长钟世德，嘉陵滩浅报官期。待君饮却长生酒，又到江亭贺上卮。
身长如玉脸如童，抱朴存真道气冲。陇上木牛新拄颊，箧中芸蠹旧蟠胸。周正已报初阳匝，商历方开远算洪。不竞红尘桃李月，雪中松桧自舂容。
春入芳兰喜气浓，天风吹下庆重重。大儿稳护梁州罽，小女登高监宅龙。南亩新年付熊骥，北窗长日慕乔松。阿咸多病宜偕隠，自洗山罍劝嗣宗。
三月三日天气新，兰亭饮散鸡呼晨。酴醾影里看月姊，翼轸星中占老人。千二百岁广成寿，六十四日东皇春。请诵古人诗一句，五枝芳桂一枝椿。
潭潭厦屋照春天，初作生申第一筵。清畅惠和三月四，炽昌耆艾万年千。窦郎植桂枝枝茂，荀里生龙个个贤。汲井餐葵同此润，捧觞来赋从孙篇。
我来镜水问遗民，想见堂堂报国身。五月陂塘三百里，千年庙学一番新。世传风烈今无数，自许经行得最亲。一读金陵补天议，始知高处更惊人。
少年胸次已吞秦，暮日肝肠独许陈。正笏于今无此杰，垂车在昔有先民。伤心岁晚逢诸老，屈指才难更几人。寿乐哀荣公不恨，年来于此自酸辛。
半世驱驰未白头，无穷心事等闲休。生前可是门阑盛，身后宁知祸患稠。雄凤已将凰共隠，灵椿仍与桂同秋。茫茫三海连东漕，不尽重云片雁愁。
兰薰玉腻掌中雏，霅净苕深镜里居。忍向芳洲爱鹦鹉，便随清梦化扶胥。病多正要人扶杖，年少翻令我哭渠。江汉西风吹老眼，一襟寒泪苦无余。
布韦得路如公几，少壮登朝至老衰。东观西雍盈记石，南宫北省遍絇丝。童童戟纛开淮楚，奕奕图书冠马龟。回首人间心事足，去寻天上玉楼期。
功畏人知不遣闻，双双荣国孝曾孙。果州汲绠无遗力，荆府调胹有德言。此日美人俱厌代，何时病士得开门。西风一掬涪翁泪，滴向公家两郁尊。
岁戊戌秋倾鲁盖，公杨勋甫共吴船。攀萝自此门阑密，寓茇经年里闬连。二十六番新火变，四千石帅旧情坚。万间忽作堂堂坏，杜屋无茅始可怜。
人间一日履声藏，天上文昌落正芒。直谅无朋今魏汲，师承有法古韦康。思陵册府严招聘，孝庙经帷盛表章。岁晚山林谁得似，十年高卧乐羲皇。
忆送双旌帝北门，岂知此别是终身。项亭诗到鲜于锦，羊岘书来暖似春。只有死当封晋魏，不令生得定燕秦。世间荣事翻成屈，独抱功名向古人。
阜陵按射殿南闱，同执雕弓侍赭衣。病我已逢明主赐，失公弥觉旧人稀。旌旗北伐心徒在，香火西清梦已非。不只只鸡无路去，亦知身世渐同归。
官闸嶒𡵓昼闭涂，商舡嘈囐夜衔舻。卧听篙子湾湾月，坐待州家急急符。石罅漏泉鸣锦瑟，篷窗筛雨落玭珠。梦魂不受重门隔，自著斑衣过练湖。
将军岭下见文丰，如入桃源路始通。鸡犬人民有生意，田园池馆类华风。柘林亹亹围深碧，荆树霏霏脱晚红。更想书堂翠微里，闻将杂字教儿童。
初疑峡外更无天，自见文丰意释然。复向牛头行乱石，便知鹤弄有平川。两山开处成塘水，十里宽乡漫稻田。一险一夷元物理，闲悲闲喜漫情牵。
风雨萧萧已送愁，不堪怀抱更离忧。故人只在千岩里，桂树无端一夜秋。把袖追欢劳梦寐，举杯相属暂绸缪。觉来却是天涯客，檐响潺潺泻未休。
故国音书阻一方，天涯此日思茫茫。风烟岁晚添离恨，湖海尊前即大荒。薄宦驱人向愁悴，旧游惟我最颠狂。细思万石亭前事，辜负黄花满帽香。
秋风淅沥鸣清商，秋草未死啼寒螀。幽人幽人起晤叹，仰视河汉天中央。河汉西流去不息，人生辛苦何终极。苍山万叠云气深，去炼形魂生羽翼。
西楼谁与共闲居，茂树婆娑清昼余。大隠祇今同一壑，行吟非昔似三闾。揣摩心事惟黄卷，料理家传亦素书。更凿寒泉供漱石，世纷不拟问焉如。
裸裎相向但悠悠，信道乾坤日夜浮。此去安心知有法，向来示病不难瘳。优游静室闲窗底，放浪东阡南陌头。万事何由到怀抱，夕阳芳草自春秋。
几年牢落旧村墟，此日修然水竹居。病起试寻春迳草，客来聊煮雪畦蔬。开樽细说平生事，信手同翻集古书。适意何劳一千卷，新诗闲出笑谈余。
久矣投装返旧墟，不将心事赋闲居。荷鉏带月朝治秽，植杖临风夕挽蔬。三迳犹寻陶令宅，万签聊借邺侯书。木瓜更得琼琚报，吟咏从今乐有余。
云垂天阔岁将阑，一室翛然独掩关。拥褐不知风折木，开轩惟见雪漫山。玄空杳霭低迷外，碧树珑璁掩映间。吟罢左思招隠句，扁舟无路过长湾。
踏破千林黄叶堆，林间台殿郁崔嵬。谷泉喷薄秋逾响，山翠空蒙昼不开。一壑祇今藏胜概，三生畴昔记曾来。解衣正作留连计，未许山灵便却回。
赵公名迹此犹微，已荐行藏第一机。直自当年留翰墨，至今穷谷尚光辉。时清谏疏空遗稿，岁晚高斋自掩扉。珍重九原如可作，问渠何处是真归。
谁将健笔写崖阴，想见当年抱膝吟。缓带轻裘成昨梦，遗风余烈到如今。西山爽气看犹在，北阙精诚直自深。故垒近闻新破竹，起公无路祇伤心。
投绂归来卧赤城，家山无处不经行。寒岩解榻梦应好，绝壁题诗语太清。陈迹一朝成寂寞，灵台千古自虚明。传来旧业荒芜尽，惭愧秋原宿草生。
昨夜秋风凉气归，今朝喜色动帘帏。细斟潋滟新春酒，戏舞斑斓旧彩衣。愿上龟莲千岁寿，永令凫藻一家肥。也知厚德天应报，更说阴功世所希。
暑退秋容欲凛然，北堂佳气倍澄鲜。旧疴已向新凉失，寿骨应随爽籁坚。尘外光阴那有尽，尊前风月浩无边。痴儿六六今如许，惭愧西河不老仙。
仙人昔住紫琳房，一旦翩然下大荒。久悟客尘无自性，故应福禄未渠央。徙居邂逅成嘉遁，捧檄因循愧漫郎。愿借寒潭千丈碧，年年此日奉华觞。
竹柏交柯庭院清，西风不动翠帘旌。高堂正喜新凉入，乐事仍逢寿斝倾。尽室丹衷归善祷，满头绿鬓定重生。年年此日欢娱意，更愿时丰乐太平。
凤凰山下凤凰城，十载重来双眼明。賸喜故人频献纳，足知贤母外荣名。生朝举酒天香里，贱子当歌鲁颂声。问讯豪眉今几许，年年此日照人清。
一生江海迥无俦，材大应容小未周。景好身闲真复乐，酒酣耳热却堪忧。飞腾莫羡摩天鹄，纯熟须参露地牛。我亦醒狂多忤物，颇能还赠一言不。
为怜蘅芷满芳洲，特地临江赋远游。十亩何妨自春色，万缘从此付东流。静看朝市真儿戏，须信田园是老谋。出处知公有余裕，未应辛苦谢灵丘。
乐事从兹不易涯，朱门还似野人家。行看靓艳须携酒，坐对清阴只煮茶。晓起苍凉承坠露，晚来光景乱蒸霞。平生结习今余几，试数毗那襋上花。
负米归来手自舂，岂知门外有晴峰。羡公竟日尘氛远，拄颊看山幽兴浓。心镜悬知不同调，诗坛那敢少争锋。空余远岳寻师意，个里何妨为指踪。
骥足宁同曳尾龟，青山终是费心期。陶公归去有余乐，潘令闲居不足追。自笑十连非所慕，未应三径苦无资。明朝谩拥朱轮去，猿鹤咨嗟政尔为。
幽兴年来莫与同，滋兰聊欲泛光风。真成佛国香云界，不数淮山桂树丛。花气无边曛欲醉，灵氛一点静还通。何须楚客纫秋佩，坐卧经行住此中。
武夷高处是蓬莱，采得灵根手自栽。地僻芳菲镇长在，谷寒蜂蝶未全来。红裳似欲留人醉，锦障何妨为客开。饮罢醒心何处所，远山重叠翠成堆。
扁舟容与小房栊，摇飏帘旌蜀锦红。两岸蒹葭秋色里，一川烟浪夕阳中。不愁滟滪双蓬鬓，未怯江湖万里风。筑室水中聊尔尔，何须极浦望朱宫。
种药春畦有近功，不辞耘耔谩劳躬。渐看杞菊充庖下，即见芝英入笼中。病去自知非往日，身轻何必御泠风。出门会有儿童笑，不是当年植杖翁。
方丈翛然屋数椽，槛前流水自清涟。蒲团竹几通宵坐，扫地焚香白昼眠。地窄不容挥麈客，室空那有散花天。个中有句无人荐，不是诸方五味禅。
杨柳东边桂树西，小楼晴眺极霏微。山川政尔供凝目，尘土何妨略振衣。俯瞰桑田悲物化，闲披蘂笈洞玄机。却疑栏外连穹石，似厌支床去不归。
潺潺流水注回塘，中作平台受晚凉。四面不通车马迹，一尊聊饮芰荷香。韩公无复吟花岛，楚客何劳赋药房。少待须臾更清绝，月华零露洗匡床。
未觉闲来岁月频，荷鉏方喜土膏匀。连畦已放瑶簪露，覆地行看玉本新。小摘登盘先饷客，晚炊当肉更宜人。却怜寂寞公仪子，拔尽园蔬不叹贫。
去年种竹长新篁，今岁穿渠过野塘。自喜轩窗无俗韵，亦知草木有真香。林间急雨生秋思，水面微风度晚凉。却厌端居苦无事，凭栏闲理钓丝长。
玉立寒烟寂寞滨，仙姿潇洒净无尘。千林摇落今如许，一树横斜独可人。真与雪霜娱晚景，任从桃柳殿残春。绿阴青子明年事，众口惊嗟鼎味新。
滕王阁下水初生，闻道登临复快晴。帝子讵知陈迹在，长江肯趁曲池平。山楹雨罢珠帘卷，檐铎风惊玉佩鸣。满眼悲凉今古恨，人生辛苦竟何成。
知向潮边弄碧漪，栏干三抚漾晴辉。流传妙语惊离阔，想像清游欲奋飞。公去不应停驿骑，我来直欲挂朝衣。南州高士何由见，且看新荷出水稀。
史君帘阁对修筠，起看名园雨后春。便赋新诗留野客，更倾芳酒酹花神。未酬管乐平生志，且作羲黄向上人。祇恐功名相迫逐，不容老子卧漳滨。
满园红紫已争新，百啭幽禽亦唤人。蜡屐未妨泥步稳，珍丛终恨雨来频。卧看晓色忻初霁，起约良游醉好春。却笑当年金谷燕，相随仆仆望车尘。
惆怅春余几日光，从今风雨莫颠狂。急呼我辈穿花去，未觉诗情与道妨。萝带不须吟杜若，角弓聊复赋甘棠。淋浪坐客休辞醉，饮罢晞身向九阳。
知君久矣厌喧卑，造物尊前唤小儿。一釂未应峨侧弁，十分聊尔快翻卮。治中寂寂凝尘日，令尹忧劳退食时。正好相寻发孤笑，莫教牢落负心期。
当年共剪北山莱，修竹成阴手自栽。书卷莫教春色老，柴荆肯为俗人开。公能顾我传新句，我欲留公拨旧醅。怅望南园芳树底，明年应放小车来。
好雨当春过一犁，我公远忆故园西。孤篷稳转清滩急，十里行穿绿树齐。路熟已欣经雾市，身轻未怕蹑云梯。诸孙剩欲留公住，细和新诗丐指迷。
一去屏山今几春，归来三迳但荒榛。剪除便觉风烟好，徙倚还惊物色新。楼外千林遮去路，阶前一水恋行尘。劝君更作留连计，同社追游苦未频。
传闻泛宅贺新成，破月冲烟取次撑。鹢首斜飞寒浪急，篷窗侧转好山横。知公兴有江湖迥，顾我诗无玉雪清。欲跨船舷还未敢，几时得伴镜中行。
贻牟夙昔但声歌，今见郊园乐事多。且喜瓯窭符善祷，未须芦菔颦妖娥。霞觞政自夸真一，香钵何烦问毕罗。我欲卖刀来学稼，不知还许受廛么。
郊园旱久只多蹊，昨夜欣沾雨一犁。已办青鞋随老圃，便驱黄犊过深溪。农谈剩喜乡邻近，馌具仍教妇子携。指点竹寒沙碧处，不知何似锦城西。
丈人高致邈难干，云梦何如胸次宽。老去未妨诗律在，人来只怕酒杯干。故开麦陇供家酿，更有兰章付客看。下走才悭惭嘱和，愿公物色稍留残。
愁阴一夜转和风，晓看花枝露彩浓。觅句休教长闭户，出门聊得试扶筇。物华始信如诗好，春色方知似酒浓。多谢邻翁笑相迓，为言晴暖更过从。